14. februar 2018. Predsednica PGP sa Meksikom sa ambasadorom Meksika u Srbiji\nPredsednica PGP sa Meksikom održala sastanak sa ambasadorom Meksika u Srbiji\nPredsednica Poslaničke grupe prijateljstva sa Meksikom Ana Karadžić održala je sastanak sa ambasadorom Meksika u Srbiji Nj. E. Markom Antoniom Garsijom Blankom, na njegovu inicijativu, na kojem je bilo reči o predstojećim izborima koji će se održati u Meksiku.\nAmbasador je u razgovoru upoznao predsednicu Grupe prijateljstva sa situacijom u Meksiku i predstojećim izborima koji se očekuju u julu ove godine, a na kojima će se birati predsednik Sjedinjenih Meksičkih Država, članovi Senata, delegati, guverneri i državni službenici. S obzirom da glasačko telo broji preko 84 miliona birača, ambasador je hteo da razgovara sa članovima Poslaničke grupe prijateljstva sa Meksikom o najvećem glasanju u istoriji ove države i da čuje mišljenje poslanika povodom aktuelne teme.\nPredsednica Poslaničke grupe prijateljstva sa Meksikom Ana Karadžić, naglasila je da su multilateralni i bilateralni odnosi dveju zemalja veoma bitni za Srbiju i da će, u što kraćem roku, organizovati sastanak članova Grupe prijateljstva i ambasadora. Takođe, Karadžić je podsetila ambasadora na to da je senatorki Meksika Gabrijeli Kuevas Baron uputila poziv za učešće na seminaru Interparlamentarne unije koji će se održati 24. i 25. maja u Beogradu, sa temom „Ciljevi održivog razvoja“.\nAmbasador je iskoristio priliku da upozna poslanicu sa kulturnim sponama između Meksika i Srbije, koje jačaju u vidu izložbe posvećene biografiji meksičke umetnice Fride Kalo koja se održava u prostorijama Instituta Servantes.


Može li Kristijan Šmit posle posete Beogradu da postane i – visoki predstavnik\nMože li Kristijan Šmit posle posete Beogradu da postane i visoki predstavnik\nPovlačenje odluke Valentina Incka o nametanju izmena krivičnog zakona BiH o zabrani negiranja genocida, uslov je svih uslova da bi takozvani visoki predstavnik Kristijan Šmit uspostavio komunikaciju sa Republikom Srpskom. Iako je Šmitova poseta Beogradu ohrabrujuća, prema njemu postoji duboko nepoverenje u RS zbog postupaka njegovih prethodnika.\nPosetom Beogradu, gde se sastao sa patrijarhom srpskim Porfirijem i predsednikom Srbije Aleksandrom Vučićem, Šmit pokušava da anulira postupke svojih prethodnika na mestu visokih predstavnika međunarodne zajednice za BiH. A pre svega Valentina Incka, čija je odluka o nametanju izmena krivičnog zakona BiH unazadila već ionako loše odnose u BiH, kaže politikolog iz Banjaluke Vojislav Savić.Povlačenje Inckovog zakona — uslov svih uslovaNa pitanje može li Šmitova beogradska turneja da utiče na to da on povuče Inckov nametnuti zakon, naš sagovornik odgovara da uprkos Šmitovim izjavama u kojima kritikuje bošnjačku političku elitu i uprkos poseti Beogradu, ne treba gajiti nikakva pozitivna očekivanja dok se ne budu videli konkretni rezultati.Povlačenje odluke Valentina Incka je uslov svih uslova za početak bilo kakvog dijaloga između Republike Srpske i Kristijana Šmita, smatra on.Povlačenje Inckovog zakona je znak dobre voljeAleksandar Gajić iz Instituta za evropske studije smatra da bi Šmit morao da povuče Inckovu odluku pre bilo kakvog otpočetog dijaloga kao znak dobre volje.Ukoliko ne povuče Inckov zakon, svaka Šmitova poseta ostaće na nivou povremenih sastanaka na kojima ništa suštinski neće bit dogovoreno, niti će on moći da poboljša svoju poziciju unutar BiH u odnosima sa predstavnicima konstitutivnih naroda, zaključuje Gajić.Tokom posete Beogradu, Kristijan Šmit, čije je postavljenje za visokog predstavnika međunarodne zajednice u BiH upitno za Rusiju, Kinu i Republiku Srpsku koje ne priznaju njegovu legitimnost, prvo se sreo sa patrijarhom, sa kojim je, kako stoji u saopštenju Šmitove kancelarije, razmenio mišljenja o situaciji u BiH i regionu, dogovorivši se da ostanu u daljem kontaktu.Sa predsednikom Vučićem, Šmit se sastao u vili „MIR“, a srpski predsednik, kako stoji u saopštenju Predsedništva, istakao je da su predstavnici međunarodne zajednice neretko jednostrano posmatrali stvari u Bosni i Hercegovini i regionu, kao i da od Kristijana Šmita očekuje nepristrasan i izbalansiran pristup. Srbija poštuje integritet i celovitost BiH, baš kao i celokupnost i integritet Republike Srpske u okviru BiH, dodao je srpski predsednik.Šmit je naveo da je funkcionalnost države Bosne i Hercegovine neophodan faktor kako bi se dosegao stepen na kojem joj više neće trebati međunarodna supervizija, kao i za napredak ka EU integracijama.\nsrbija, republika srpska (rs), region – politika, region\n© Sputnik / Lola ĐorđevićAleksandar Vučić i Kristijan Šmit\nPosetom Beogradu, gde se sastao sa patrijarhom srpskim Porfirijem i predsednikom Srbije Aleksandrom Vučićem, Šmit pokušava da anulira postupke svojih prethodnika na mestu visokih predstavnika međunarodne zajednice za BiH. A pre svega Valentina Incka, čija je odluka o nametanju izmena krivičnog zakona BiH unazadila već ionako loše odnose u BiH, kaže politikolog iz Banjaluke Vojislav Savić.\nVučić: Sa Šmitom nisam pričao o deblokadi institucija BiH, to je pitanje za Dodika\n9 Septembar, 12:04\nPovlačenje Inckovog zakona — uslov svih uslova\nNa pitanje može li Šmitova beogradska turneja da utiče na to da on povuče Inckov nametnuti zakon, naš sagovornik odgovara da uprkos Šmitovim izjavama u kojima kritikuje bošnjačku političku elitu i uprkos poseti Beogradu, ne treba gajiti nikakva pozitivna očekivanja dok se ne budu videli konkretni rezultati.\n„Toliko je loših iskustava koje Srbi i Srpska imaju sa visokim predstavnicima, da nije pametno, po mom mišljenju, očekivati da stvari krenu nabolje na osnovu dva sastanka i jedne izjave. I dalje mislim da njegov izbor nije legitiman i legalan zbog protivljenja Rusije i Kine u Savetu bezbednosti, a pre svega, zbog protivljenja Republike Srpske“, navodi Savić i dodaje da su sastanci sa patrijarhom i srpskim predsednikom ohrabrujući, ali da to još uvek ne mora da znači ništa.\nPovlačenje odluke Valentina Incka je uslov svih uslova za početak bilo kakvog dijaloga između Republike Srpske i Kristijana Šmita, smatra on.\n„Uvođenje verbalnog delikta na takav način nije nešto preko čega bi moglo tek tako da se pređe“, izričit je Savić.\nPovlačenje Inckovog zakona je znak dobre volje\nAleksandar Gajić iz Instituta za evropske studije smatra da bi Šmit morao da povuče Inckovu odluku pre bilo kakvog otpočetog dijaloga kao znak dobre volje.\n„Kada bi to uradio, imao bi kvalitetniju komunikaciju i pored spornog izbora za visokog predstavnika. Povlačenje Inckove odluke omogućilo bi mu da kanališe odnose tako da postane neka vrsta neformalnog posrednika. A pošto je u startu rekao da će se truditi da spusti tenzije i da neće koristiti radikalna rešenja, ukidanje Inckovog zakona bi bilo pametno kao gest dobre volje“, napominje on.\nUkoliko ne povuče Inckov zakon, svaka Šmitova poseta ostaće na nivou povremenih sastanaka na kojima ništa suštinski neće bit dogovoreno, niti će on moći da poboljša svoju poziciju unutar BiH u odnosima sa predstavnicima konstitutivnih naroda, zaključuje Gajić.\nTokom posete Beogradu, Kristijan Šmit, čije je postavljenje za visokog predstavnika međunarodne zajednice u BiH upitno za Rusiju, Kinu i Republiku Srpsku koje ne priznaju njegovu legitimnost, prvo se sreo sa patrijarhom, sa kojim je, kako stoji u saopštenju Šmitove kancelarije, razmenio mišljenja o situaciji u BiH i regionu, dogovorivši se da ostanu u daljem kontaktu.\nSa predsednikom Vučićem, Šmit se sastao u vili „MIR“, a srpski predsednik, kako stoji u saopštenju Predsedništva, istakao je da su predstavnici međunarodne zajednice neretko jednostrano posmatrali stvari u Bosni i Hercegovini i regionu, kao i da od Kristijana Šmita očekuje nepristrasan i izbalansiran pristup. Srbija poštuje integritet i celovitost BiH, baš kao i celokupnost i integritet Republike Srpske u okviru BiH, dodao je srpski predsednik.\nŠmit je naveo da je funkcionalnost države Bosne i Hercegovine neophodan faktor kako bi se dosegao stepen na kojem joj više neće trebati međunarodna supervizija, kao i za napredak ka EU integracijama.


Vlada usvojila Akcioni plan za sprovođenje programa “Kreativna Crna Gora: Imidž, identitet, promocija”: U 2019. godini za projekte kojima se obezbjeđuje promocija kulture Crne Gore opredijeljeno 200.000 eura\nDatum objave: 28.03.2019 16:57 | Autor: Ministarstvo kulture\nVlada Crne Gore je na današnjoj sjednici usvojila Akcioni plan za sprovođenje Programa „Kreativna Crna Gora: Identitet, imidž, promocija 2017-2020”, za 2019. godinu, s izvještajem o realizaciji Akcionog plana za 2018. godinu.\nPredstavljajući Akcioni plan za 2019. godinu, ministar kulture Aleksandar Bogdanović je istakao: “U ovoj godini ćemo nastaviti sa pripremom za objavljivanje Leksikona umjetnika Crne Gore i sa prikupljanjem autorskih tekstova za štampanje publikacije Moja Crna Gora: Portret države, čije objavljivanje se očekuje do kraja godine. Organizovaćemo i nove aktivnosti iz projekta Agro dizajn koji treba da rezultiraju saradnjom crnogorskih dizajnera i poljoprivrednih proizvođača, ali i selekcijom tradicionalnih recepata crnogorske kuhinje i njihovom pripremom za objavljivanje u posebnoj publikaciji takvog sadržaja. I ove godine nam predstoji podrška sektoru kreativnih industrija na osnovu javnog konkursa, kao i realizacija rezidencijalnog boravka umjetnika i stvaralaca na Cetinju. Među novim projektima koji će biti dio ovogodišnjeg Programa su: štampanje Gorskog vijenca na slovenački jezik u saradnji sa Beletrinom, izdavačkom kućom iz Ljubljane; realizacija projekta Duhovna muzika naroda Crne Gore, čiji je autor Senad Gačević, kompozitor i profesor Muzičke aklademije Cetinje, kojim se obezbjeđuje publikovanje i javno izvođenje kompozicija sve tri konfesije koje žive u Crnoj Gori. Ove godine obilježićemo i 20 godina od kada je Crna Gora nesebično pružila utočište i zaštitu, prihvatila i zbrinula oko 100 hiljada izbjeglica sa Kosova, štampanjem monografije “Čojstvo i besa”, čiji je autor Velibor Čović. Radićemo i na uspostavljanju koncepta tzv. “Kuće crnogorske istorije” – projekta koji će na inovativan način unaprijediti prezentaciju našeg kulturno-istorijskog nasljeđa.”\nSredstva za realizaciju ovogodišnjeg Akcionog plana obezbijeđena su u Budžetu Ministarstva kulture, u iznosu od 200.000 eura.\nGovoreći o aktivnostima realizovanim tokom 2018. godine ministar Bogdanović je rekao: “Akcionim planom za sprovođenje Programa u 2018. godini bilo je planirano ukupno devet projekata. Većina projekata obuhvaćenih ovim Programom podrazumijeva kontinuiran višegodišnji rad, odnosno realizuje se tokom trogodišnjeg trajanja Programa, pa će konačni rezultati njegovog sprovođenja i indikatori uspješnosti biti vidljivi tek krajem 2020. godine.”\n“Svi navedeni projekti u potpunosti referišu na osnovni koncept ovog Programa kojim se obezbjeđuje trajna valorizacija vrijednosti kulture Crne Gore, kulturnog i državnog identiteta i u pravom smislu te riječi odraz su naše multikulturalnosti i međuvjerskog sklada,” zaključio je Ministar.


Rješenja za eUpravu | S&T AG\nUspostavljanje eUprave, u cilju unapređenja efikasnosti rada i dostupnosti javnih informacija i usluga, postavlja nove standarde kako u oblasti državne uprave, tako i u oblasti informaciono-komunikacionih tehnologija. Portal www.euprava.me, u realizaciji S&T Crna Gora, predstavlja jedinstveno mesto na Internetu za pružanje usluga građanima, privrednim subjektima i organima državne uprave čime tradicionalni način obavljanja administrativnih poslova dobija alternativu neuporedivih mogućnosti.\n• Poboljšanje efikasnosti administracije\n• Alternativni načini pružanja usluga\n• Povećana transparentnost rada organa državne uprave\n• Brz i jednostavan pristup informacijama\n• Katalizator za razvoj novih elektronskih usluga\n• Značajniji uticaj stanovništva na rad državnih organa\neParticipacija - odnosno elektronska participacija je termin koji podrazumijeva upotrebu informaciono - komunikacionih tehnologija u procesima javnog upravljanja i vladanja. Obezbjeđuje kvalitetniji kontakt između građana i predstavnika vlasti bez nužnosti fizičkog prisustva aktera dijaloga.\nContent Management System (CMS) – Sistem za upravljanje sadržajem prestavlja osnovu svakog portala, pa tako i onih najkompleksnijih poput eUprave. Naše interno razvijeno rešenje, osim što ispunjava sve zahtjeve koji se stavljaju pred jedan ovakav sistem, ima veliku prednost u pogledu bezbjednosti, s obzirom da postoje bitne razlike u odnosu na poznata svjetska rešenja koja imaju poznate slabosti u ovom domenu.


Elektrovojvodina ulaže u modernizaciju sistema - Bizlife.rs\nElektrovojvodina ulaže u modernizaciju sistema\n17:59 Novi Sad, 06/11/2011\nSimić je u intervjuu za novosadski Dnevnik od nedelje rekao da je Elektrovojvodina sredstva obezbedila iz sopstvenog poslovanja i da se prilikom planiranih investicija neće kreditno zaduživati kod banaka.\n“Na kraju prošle godine imali smo minus od 1,5 milijardi dinara, dok smo sada na devetomesečnom preseku u plusu oko 500 miliona. Naše preduzeće je medju veoma malim brojem firmi u Srbiji koje može da se razvija na bazi realnog poslovanja, bez zajmova, koji su za nas u ovom trenutku nepotreban trošak”, ocenio je Simić.\nPrema njegovim rečima, energetski potencijal kojim Srbija raspolaže do sada nije iskorišćen “zbog ukupne neorganizovanosti i odsustva sistemskog pristupa rešavanju uočenih problema”, a malo je ulagano i u razvoj novih energetskih tehnologija i njihovo uvodjenje u praktičnu primenu.\n“Tigrovi” sve otvorenije protiv Erdogana


Zoran Tegeltija negativan na virus korona | Argumenti\nNaslovna BiH Zoran Tegeltija negativan na virus korona\nZoran Tegeltija negativan na virus korona\nPredsjedavajući Savjeta ministara Zoran Tegeltija testiran je na kovid-19, a rezultat testa je negativan, saopšteno je iz kabineta predsjedavajućeg Savjeta ministara.\nU saopštenju se navodi da su predsjedavajući Savjeta ministara, šef kabineta, vozač i pratioci predsjedavajućeg Savjeta ministara testirani juče odmah nakon saznanja da je jedan od pratilaca predsjedavajućeg bio u kontaktu sa osobom zaraženom virusom korona.\n– Kovid-19 potvrđen je kod četiri lica – uposlenika u Direkciji za koordinaciju policijskih tijela BiH i pratioca predsjedavajućeg Savjeta ministara. Oni se osjećaju dobro i pridržavaju se mjera propisanih od epidemiologa – ističe se u saopštenju.\nOd trenutka saznanja da je jedan od pratilaca bio u kontaktu sa osobom zaraženom virsom korona, predsjedavajući Tegeltija nalazi se u samoizolaciji, a sve zakazane aktivnosti obustavljene su do rezultata drugog testa na kovid-19.\n– Na kovid-19 biće testirani i svi zaposleni u kabinetu predsjedavjućeg Savjeta ministara, prema mjestu prebivališta – dodaje se u saopštenju.\nU skladu sa preporukama epidemiologa, od početka pojave virusa korona u BiH, Savjet ministara i kabinet predsjedavajućeg Savjeta ministara preduzimaju sve neophodne i propisane mjere s ciljem suzbijanja širenja virusa korona među kojima su obavezno nošenje maski, redovna dezinfekcija svih prostorija u instituciji, propisano odstojanje među zaposlenima, kao i obavezna dezinfekcija i mjerenje temperature svih koji ulaze u zgradu institucija BiH, navodi se u saopštenju.


DELA PUNA ZNANJA I UMEĆA: Izložba radova učenika Škole primenjenih umetnosti u Šapcu | Novosti.rs\nIzložbu su svečano otvorili direktorka Škole primenjenih umetnosti Nevenka Đokić, gradonačelnik Šapca dr Aleksandar Pajić i državni sekretar u Ministarstvu prosvete, nauke i tehnološkog razvoja Zoran Kasalović.\nGradonačelnik Šapca dr Aleksandar Pajić istakao je da je ova izložba ponos Šapca, i da učenici imaju šta da pokažu.\n- Ovom izložbom predstavljaju se najbolji radovi iz godišnje produkcije škole, pruža podrška učenicima za prezentaciju umetničkog stvaralaštva i pokazuje koliko uspešna saradnja škole i institucija kulture može da traje i da plodotvorno zrači. Svi đaci, nakon završene Škole primenjenih umetnosti poseduju veštine i znanja da, ukoliko se ne odluče na dalje školovanje, mogu samostalno da nastave bavljenje odabranim zanimanjima. Možemo reći da oni nakon ove škole imaju mogućnost da budu samostalni i na taj način zarađuju za život - rekao je gradonačelnik Pajić.\nDržavni sekretar u Ministarstvu prosvete, nauke i tehnološkog razvoja Zoran Kasalović istakao je da mu je zadovoljstvo što ovom izložbom može da se uveri u veliku količinu talenta, truda, rada profesora i učenika Škole primenjenih umetnosti.\n- Ministarstvo prosvete, nauke i tehnološkog razvoja i ministar Branko Ružić neguje pristup da se na licu mesta uverimo kako funkcioniše sistem prosvete u Srbiji. Videli smo radove mnogo učenika sa priznanjima na republičkim i međunarodnim takmičenjima i sve što vidimo pokazuje da ova obrazovna ustanova ima jednu dragocenost, da je uspela da spoji prošlost i budućnost. Takođe je krasi inovativnost, a istovremeno neguje kulturno nasleđe. Učenici koji izađu iz Škole primenjenih umetnosti kroz svoje obrazovanje čuvaju tekovine svoje tradicije i mogu da prepoznaju kulture drugih naroda i država. Ministarstvo prosvete uvek će biti podrška obrazovnim ustanovama kakva je ovdašnja srednja škola - istakao je Zoran Kasalović.\nDirektorka Škole primenjenih umetnosti Nevenka Đokić, istakla je da joj je drago što ova škola ima podršku Grada Šapca i resornog ministarstva što se i pokazalo prilikom otvaranja izložbe.\n- Drago mi je što gradonačelnik i predstavnici ministarstva mogu da se uvere koliko su dobri i kvalitetni radovi naših učenika. Znamo koliko je bila izazovna i teška godina za nama, ali su posvećenost i trud profesora i učenika omogućili da imamo jednu sjajnu izložbu na ponos grada i čitave zemlje- kazala je Nevenka Đokić.\nGodišnje izložbe Škole primenjenih umetnosti u Narodnom muzeju prisutne su od 1996. godine, svakog juna, osim u dva navrata, 1999. godine za vreme bombardovanja i 2020. godine zbog pandemije.\nŠabac vesti Izložba Narodni muzej Šabac izložba radova učenika izložba radova učenika Škole primenjenih umetnosti\nPRVA sednica Privrednog saveta grada Šapca održana je u Gradskoj kući, gde je,pored ostalog, postignut dogovor o usvajanju palan razvoja grada Šapca za period 2021 – 2030. godine.


Politika: Vučić o izbegličkoj krizi: EGOIZAM caruje u EU, a ne solidarnost - BalkaniYUm.TV '); } //]]>\nVučić o izbegličkoj krizi: EGOIZAM caruje u EU, a ne solidarnost\nPredsednik Vlade Srbije Aleksandar Vučić rekao je danas da je za Srbiju najbolje da ide u EU, jer bi sve drugo vodilo u propast. Govoreći o migracijama, premijer je izjavio je da je izbeglička kriza samo odložena, a nikako rešena.\nVučić je to rekao u uvodnom obraćanju na konferenciji pod nazivom "Sistem azila i migracija: Izbeglička kriza i reformski procesi".\nZa Srbiju je najbolje da ide u EU, sve ostalo vodi u propast\nPrema njegovim rečima, za Srbiju je najbolji i strateški put da ide u Evropu, da razvija demokatiju i vladavinu prava.\nTo je bio njegov odgovor na dilemu da li treba ići u EU u kojoj, kako je izbeglička kriza pokazala, malo ko koga poštuje, a umesto solidarnosti vlada egoizam.\nOn je dodao i da nije na Srbiji da odgovori na pitanje o budućnosti EU.\n- Za nas je bitno da izgradimo modernu i pristojnu državu, da do 2020. godine uradimo šta je na nama, a onda da Evropa kaže svoje mišljenje. A kako će EU tada da izgleda, to je pitanje za njih - rekao je Vučić.\nGovoreći na temu same današnje konferencije, Vučić je rekao da izbeglička kriza nije rešena, već je samo odložena.\nZbog toga Srbija mora da se spremi za proleće i leto, jer, kako ocenjuje premijer, nije lako zaobići Srbiju kako bi se stvorila neka nova izbeglička ruta.\n- Oni koji su o tome govorili, pričajući o ruti preko Albanije i Crne Gore, zaboravljaju da bi u tom slučaju Hrvatska morala da zatvori svega par kilometara granice, kako bi zaustavila migrante - rekao je Vučić.\nPremijer je rekao da Srbija mora da se pripremi za proleće i leto.\n- Dosta smo uradili, ali nismo uradili dovoljno, nisam zadovoljan - rekao je Vučić.\nOn je najavio i da bi do jula trebalo da bude pripremljen novi zakon o azilu, kao i da treba da se uradi novi zakon o strancima.\nVučić je ponovio da je prošle godine kroz Srbiju prošlo skoro 651.000 migranta, a da ih je od početka godine prošlo oko 100.000. On je izrazio nadu i da će neki od njih ostati da žive u Srbiji.\n- Hvala civilnom sektoru što smo tokom izbegličke krize zajedno uspeli da savladamo sve probleme i budemo odgovorni i humani u prihvatu izbeglica. Ponosan sam što Srbija nije podizala zidove i pravila podele na Balkanu - rekao je Vučić .\nDodao je i da Srbija to neće da radi ni u budućnosti.\n- U srpskom stavu se oko toga ništa ni za jotu nije promenilo - rekao je Vučić.\nNajveća izbeglička kriza od Drugog svetskog rata\nVučić je na konferenciji "Sistem azila i migracija: Izbeglička kriza i reformski procesi" rekao da je ovo najveća izbeglička kriza od Drugog svestkog rata i da je uzdrmala temelje EU.\n- Ako ne bude zajedničkog evropskog rešenja, ponašaćemo se kao ljudi i poštovaćemo principe solidarnosti - rekao je Vučić.\nPremijer je rekao da izbeglička kriza nije bila "velika tema" iz više razloga, između ostalog i zbog toga što Srbija nije želela da stiče političke poene, ni unutra, ni spolja, što su radile mnoge druge zemlje, pre svega zemlje EU.\n- Naš odnos je bio prirodan, ljudski, normalan i racionalan i ne mislim da zbog toga treba da budemo pohvaljeni mi, nego zemlje koje su primale izbeglice za stalno - rekao je Vučić.\nMožda prolaze budući nobelovci...\n- Kao da mi takvih nemamo. Kao da su kod nas svi divni, svi nobelovci i osvajači zlatnih medalja - rekao je Vučić, dodajući da je to licemerstvo sa kojim se svi suočavamo, a koje se neće skoro promeniti.\nSuprotstaviću se patološkoj ksenofobiji\nPremijer Vučić izjavio je da primećuje da u Srbiji počinje da vlada patološka ksenofobija kad je reč o migrantima kojoj će se, kaže, oštro suprotstavljati, makar ostao bez ijednog glasa na izborima.\nOn je novinarima u Beogradu rekao da u Srbiji trenutno boravi 1.400 migranata, a da ni trećina neće ovde ostati, iako su dobrodošli da ostanu u našoj zemlji.\nPodsetio je da je tako i zlatnu medalju na poslednjem evropskom prvenstvu u košarci Rusiji doneo tamnoputi Amerikanac, koji je bio ključni igrač.\nEU i dalje nije jedinstvena\nPredsednik Vlade najavio je danas da je planirano da se do početka jula završi novi zakon o azilu, kao i da se donese novi Zakon o strancima.\n- Moramo da promenimo sistem azila, da novi Zakon o azilu i privremenoj zaštiti do kraja juna ili početka jula završimo i da donesemo novi Zakon o strancima koji ćemo da uputimo i Fronteksu na ekspertizu - rekao je Vučič.


"Ne znam zašto je odložen satanak u Parizu, ali je dobro što je odložen", rekao je Haradinaj konferenciji za novinare u Prištini.\nOn je istakao da je posle sastanka u Berlinu svima bilo jasno da je, kako je rekao, međusobno priznavanje Kosova i Srbije jedino nerešeno pitanje dve strane, dodavši da Beograd nije spreman da sedne za sto o tome.\n"Nema razloga da jedni druge gnjavimo na nekom sastanku ukoliko nismo spremni za sporazum o međusobnom priznavanju u postojećim granicama", kaže Haradinaj.\nFoto: Epa_christophe petit tesson, Tanjug Zoran Zesic, Sava Radovanovic / RAS Srbija\nU pariskim diplomatskim krugovima ranije danas potvrđeno je "Sputnjiku" da dfinitivno otkazan susret zvaničnika Beograda i Prištine, koji je 1. jula trebalo da bude održan u Parizu u organizaciji Nemačke i Francuske.\nPredsednik Srbije Aleksandar Vučić juče je najavio tu mogućnost rekavši da "postoji 99 odsto šansi da do dugo najavljivanog susreta ne dođe, jer albanska strana praktično opstruiše nastavak bilo kakvih pregovora".\nSusret u Parizu trebalo je da bude drugi pokušaj približavanja stavova Beograda i Prištine "pod palicom" Angele Merkel i Emanuela Makrona, pošto se već jedan sličan susret održao pre mesec dana u Berlinu.


Saopštenje za javnost FK Velež Mostar – FK Velež\nSaopštenje za javnost FK Velež Mostar\nPovodom gotovo svakodnevnih navoda koji u posljednje vrijeme preplavljuju raznorazne medije, posebno internet portale, kako će FK Velež Mostar prodati neke od svojih najboljih igrača ključnih za jesenju titulu i naš pohod na Premijer ligu, osjećamo potrebu reagovati na takve natpise i sve takve tvrdnje kategorički odbaciti.\nFK Velež neće prodati nijednog igrača, posebno one koji su bili naše najveće uzdanice u prvoj polusezoni. Dobar dio ovih navoda odnosio se na Nusmira Fajića i njegov angažman u FK Tuzla City, Sarajevu, te u nekim inostranim klubovima.\nOvim putem obavještavamo sve one kojima je Velež u srcu da ne strahuju od takvog scenarija. Jedino što se može dogoditi je da naše redove dodatno ojačamo i u nastavak sezone uđemo još jači i spremniji u ostvarenju našeg primarnog ovogodišnjeg cilja, a to je Premijer liga BiH !


Vračar: EPCG za dogovor sa KAP-om u vezi sa cijenom struje | MINA\nNaslovnicaMINA BusinessVračar: EPCG za dogovor sa KAP-om u vezi sa cijenom struje\nPodgorica, (MINA-BUSNESS) – Elektroprivreda (EPCG) je, prema riječima njenog glavnog finansijskog direktora, Mira Vračara, raspoložena za pregovore sa firmom Uniprom KAP oko cijena struje, dok je predstavnik Uniproma Nebojša Dožić saopštio da će na pregovore kad god to kažu iz elektroenergetske kompanije.\nDožić je u Jutarnjem programu TVCG kazao da do nedavno nijesu pomišljali na scenario gašenja proizvodnje, ali da su iznenađeni i zatečeni stavom EPCG.\nOn je poručio da će, ako i dalje ostane isti stav EPCG, biti prinuđeni da isključe ćelije planski.\n“Mi smo polovinom godine poslali dopis EPCG i resornim ministarstvima i premijeru, u kojem tražimo da se postojeći ugovor, koji je trebalo da traje još naredne godine, produži za još pet godina, kako bi mogli da planiramo proizvodnju i započnemo planirane investicijie”, rekao je Dožić.\nTek nakon urgencije Uniprom KAP-a dobili su dopis od EPCG 29. oktobra, u kojem ih obavještavaju da žele da raskinu ugovor krajem ove, a ne krajem naredne godine, prenosi portal RTCG.\nUprava KAP-a je prije nekoliko dana najavila je svojim radnicima da se pripreme za postepeno gašenje ćelija u Elektrolizi, čak i mogući potpuni prestanak proizvodnje aluminijuma od 15. decembra zbog visokih cijena struje od 1. januara, kada im ističe postojeći ugovor o snabdijevanju sa EPCG.\nDožić je rekao da je KAP najbolji potrošač struje na svijetu, a ne samo u Crnoj Gori.\n“Mi trošimo veliku količinu energije i danju i noću, istu količinu, ravna linija. Ne možemo se porediti sa Crnogorskim elektroprenosnim sistemom (CGES) i Crnogorskim elektrodistributivnim sistemom (CEDIS), koji kupuju energiju za balansiranje”, smatra Dožić.\nVračar je u Jutarnjem programu rekao da su bili prinuđeni da pokrenu aktivnosti u dijelu cijena, kako bi se cjenovno usaglasili sa cijenama na berzi.\n“Istina je da se KAP obratio dopisom u junu i tražena je garancija isporuke struje u ugovorenoj snazi i po već ugovorenoj cijeni, što mi nijesmo mogli da garantujemo. Niko u ovakvim okolnostima ne može garantovati cijenu za pet godina”, tvrdi Vračar.\nNa pitanje kakva bi bila cijena električne energije za domačinstva, ako bi EPCG nastavila da struju isporučuje KAP-u po sadašnjoj cijeni, Vračar je odgovorio da je nesporno da bi se te cijene morale odraziti na domaćinstva.\n“Da bi zadržali cijenu domaćinstvima mi moramo ostalim potrošačima, na svim naponskim nivoima, a posebno na nivou 110 kilovolti (kV), na koji je priključen KAP, povećati cijenu električne energije. Mi smo takvu ponudu, isto kao KAP-u, poslali svim potrošačima naponskog nivoa, iako ih ne možemo poistovjećivati”, rekao je Vračar.\nDožić je pozvao predstavnike EPCG da naprave ponudu, a Uniprom će se odrediti hoće li moći da je ispoštuje.\n“Zbog nas ne želimo da se nikome drugome povećava cijena struje. Ako to nije interes Crne Gore i EPCG, nama ne treba niko da poklanja ništa”, zaključio je Dožić.


Vesti online / Vesti / Svet / Evo kako je ovaj kineski zvaničnik pokvario doček za Obamu\nSvečani doček američkog predsednika Baraka Obame u Kini, koji je u tu zemlju stigao radi samita Grupe 20 u Hangdžouu, pokvario je danas jedan kineski zvaničnik koji je pokušao da natera novinare, pa čak i neke zvaničnike Bele kuće, da se odmaknu od predsednika.\nStigao u Kinu: Barak Obama\nDok se Obama po izlasku iz aviona na crvenom tepihu rukovao sa grupom najviših zvaničnika, jedan zvaničnik je povikao na američke novinare da se povuku, prenela je agencija AP.\nU toj gužvi su se u jednom trenutku našli čak i savetnica američkog predsednika za bezbednost Suzan Rajs i njen zamenik Ben Rouds, koje je zvaničnik takođe pokušao da udalji.\nKad je jedan zvaničnik Bele kuće rekao tom čoveku da je novinarima dopušteno da snima dolazak Obame, on je povikao: "Ovo je naša zemlja! Ovo je naš aerodrom!".\nSamit G20: Uspon Evroazije i sumrak Evrope\nSVET Obamino upozorenje Pekingu\nSVET Putin i Obama bez dogovora o Siriji\nSVET Susret moćnih: Od ove saradnje zaziru i Ameri\nSubota 03.09.2016. 14:23\nBravo Kinez.Kaubojima treba pokazati gde im je zaista mesto-na samom dnu svetske civilizacije i kulture.


GREVIO izveštaj iz senke | Akademija Ženskog Liderstva\nčlanice i članovi koalicije\nSavez udruženja građana “Mreža SOS Vojvodina” je tokom 2018.godine predvodila koaliciju nevladinih organizacija civilnog drupštva krozproces pisanja “Izveštaja iz senke o primeni Konvencije Saveta Evrope osprečavanju i borbi protiv nasilja prema ženama” (GREVIO izveštaj). Ovaj izveštaj iz senke je izradio tim koji su činile Marija Babović, Maja Bjeloš, BiljanaStepanov i Sofija Mandić. Organizacije civilnog društva okupljene u koaliciju su dale ogroman doprinos prikupljajući podatke i dajući ekspertsku pomoć u formulisanju odgovora na sva pitanja neophodna za pisanje izveštaja. Akademija je dala doprinos u oblasti političke participacije, mehanizama za rodnu ravnopravnost, napada na političarke…\nVerujemo da će podaci prikupljeni u izveštaju biti korišćeniod strane naših alumnistkinja kao i žena angažovanih na javnim poslovima. Oni se mogu koristiti u izgradnji argumentacije za javne nastupe, pisanju praktičnih politika kao i kreiranju različitih vrsta kampanja. Sve one koje se bave rodnom ravnopravnošću i nasiljem prema ženama sada imaju priliku da vide kako organizacije civilnog društva vide položaj žena u Srbiji.\nProjekat „Izveštaj iz senke ženskih organizacija iz Srbije oprimeni CEDAW i Konvencije Saveta Evrope o sprečavanju i borbi protiv nasilja prema ženama i nasilja u porodici u Republici Srbiji“ se realizuje uz finansijsku podršku Evropske Unije u okviru programa: ‘‘Zaustavljanje nasilja nad ženama na zapadnom Balkanu i u Turskoj:Primena normi, promena svesti” koji sprovodi agencija UN Women.


Porodične firme – stub razvoja ekonomije | Palelive.com\nPočetna Regija Istočno Sarajevo Porodične firme – stub razvoja ekonomije\nPorodične firme – stub razvoja ekonomije\nISTOČNO SARAJEVO – Visoke obaveze prema državi i manjak kvalitetnih radnika su najveći poslovni izazovi sa kojima se susreću preduzetnici u Republici Srpskoj.\nNajveći poslovni izazovi sa kojim se suočavaju porodične firme u Republici Srpskoj su, prema istraživanju Centra za edukaciju Pro Educa, velike obaveze prema državi, dok se na drugom mjestu nalazi pronalazak kvalitetnih radnika. Administrativne poteškoće i jaka domaća konkurencija su trećem i četvrtom mjestu. Ovo su rezultati istraživanja koji su bili glavna tema diskusije Okruglog stola o porodičnim firmama u Istočnom Sarajevu na kojem su učestvovali preduzetnici iz ove regije.\n„Rezultati istraživanja ukazuju da je neophodno značaj porodičnog biznisa za razvoj ekonomije RS postaviti na dnevni red društva. Okrugli stolovi, koje organizujemo širom Republike Srpske, uz podršku lokalnih zajednica, imaju nekoliko važnih ciljeva, a prije svega to su edukacija i razmjena znanja, mišljenja i iskustva, jer jedino u tim uslovima možemo dugoročno razmišljati o budućnosti porodičnih firmi kod nas od čijeg položaja i značaja zavisi i budućnost naše ekonomije“, saopšteno je iz Centra za poslovnu edukaciju „Pro Educa“.\nOkrugli sto u Istočnom Sarajevu bio je prilika i da vlasnici i menadžeri porodičnih firmi razgovaraju o svojim iskustvima i konkretnim izazovima s kojim se suočavaju porodične kompanije u Republici Srpskoj.\nPrvi poslovni forum o porodičnim firmama u Federaciji BiH „Porodične firme – stub razvoja ekonomije“ biće održan 11. novembra 2015. u Sarajevu. Projekat „Porodične firme – stub razvoja ekonomije“ realizuje se i u Srbiji, Crnoj Gori, Makedoniji, Albaniji i Bugarskoj.\nPrethodni članakOdržana Skupština Asocijacije „Stvaraoci Republike Srpske“\nNaredni članakOtvorena izložba fotografija „Prizorište“


BEOGRAD POTPUNO BLOKIRAN: Na ulicama veliki broj ljudi, A UPRAVO SU GRAĐANI BLOKIRALI I GRANIČNE PRELAZE – Otvoreno\nNaslovnaVestiBEOGRAD POTPUNO BLOKIRAN: Na ulicama veliki broj ljudi, A UPRAVO SU GRAĐANI...\nDanašnja blokada je nastavak protesta koji se iz vikenda u vikend dešavaju na različitim lokacijama u Srbiji. Građani će se danas okupiti na nekoliko saobraćajnica sa početkom u 13 časova. Kako je najavljeno, biće blokirani:\nKako blokada uživo izgleda možete pogledati OVDE.\nEkološke organizacije traže da sve potpisano sa Rio Tintom bude stavljeno na sto, odnosno objavljeno i da se ukine uredba Vlade o prostornom planu za projekat “Jadar”.\nTri tačke blokade granice\nKako javlja reporter Nova.rs, put ka graničnom prelazu Trbušnica biće blokiran na tri punkta. Ovakav način izvođenja blokade planiran je kako automobili ne bi mogli da “okruže” demontrante i onemoguće ih da deluju.\nKo je podržao proteste\nPo prvi put će biti blokiran i jedan granični prelaz. Do sada su okupljeni protestovali na mostovima, magistralnim i auto-putevima, a danas će blokirati i granični prelaz Trbušnica kod Loznice.


Klub beba, trudnica i mama vas poziva na druženje\nPočetak/Društvo/Klub beba, trudnica i mama vas poziva na druženje\nKlub beba trudnica i mama obeležava tri godine postojanja i pozivaju sve saradnice, članove i ostale mame i tate da dođu sa decom i uživaju u bogatom programu 13. oktobra sa početkom od 11 sati u sali Simfonijskog orkestra.\nOrganizatori najavljuju interesantan program koji će trajati od 11h do 15časova.\n„Očekuje se učešće i beba, dece, sigurno će im biti zanimljiva pozorišna predstava, a za kompletnu zabavu biće zaduženi i animatori i plesne grupe“, ističu u Klubu.\nMame koje imaju brze mališani, mogu da prijave svoje bebe starije od šest meseci iz Niša za puzijadu. Nakon takmičenja najveštiji mališani dobiće poklone sponzora.\nPrijave sa podacima deteta zainteresovani mogu da ostave u poruci facebook profila Klub beba trudnica i mama KBTIM.\nSvi zainteresovani mogu da ostave rezervaciju klikom na link.\ngodišnjica Klub beba\nObeležena 78. godišnjica bekstva iz Logora na Crvenom Krstu\nNarodni muzej u Nišu proslavio 86 godina od osnivanja\nMirašević: Kulinarstvo je umetnost koja ne trpi prevaru


Sattler: Vakcinacija je ključna za početak procesa oporavka – Glas TK – Vaše najdraže novine\n25. Marta 2021. redakcija\nNakon što je u Bosnu i Hercegovinu stigla prva isporuka vakcina protiv koronavirusa iz COVAX mehanizma koje je BiH u potpunosti platila, šef Delegacije Evropske unije u BiH Johann Sattler kazao je da, iako je bilo zastoja u dostavi, BiH je druga zemlja na zapadnom Balkanu u koju su stigle vakcine iz mehanizma uspostavljenog od Evropske unije.\nPoručio je da COVAX-a ne bi bilo bez niza donacija prije svega Evropske komisije i zemalja članica EU, poput Njemačke i drugih koji su zajednički osigurali više od 2,2 milijardi eura što je utrošeno na istraživanje i garancije, a čime je osigurana i cijena vakcina.\n– Ova pandemija je uzela svoj danak te dolazak vakcina predstavlja tračak nade i ključan je za početak procesa oporavka, a istovremeno smo svjedoci da se i u drugim zemljama regiona koje su naprednije u procesu vakcinacije bilježi veliki broj zaraženih. Zato je važno i dalje kontinuirano poštovati sve propisne epidemiološke mjere te osigurati koordinaciju unutar BiH između različitih nivoa vlasti – dodao je Sattler.\nPodvukao je da je u ovom teškom periodu međunarodna zajednica ostaje uz BiH i nastavit će pružati podršku bilo da se radi o nabavci potrebne medicinske opreme, podršci privatnom sektoru ili vakcinaciji stanovništva jer niko nije siguran dok svi ne budu sigurni.\nNajavio je da bi uskoro trebao biti potpisan sporazum s bh. vlastima o bespovratnim sredstvima za prve isporuke vakcina koje se očekuju početkom aprila.\n– Usprkos vijestima o strožem režimu izvoza vakcina iz Evropske unije, to neće uticati na COVAX mehanizam niti donacije namijenjene BiH – zaključio je Sattler.\n← CIK donio odluke za prijevremene izbore za načelnike Travnika i Foče u FBiH\nVlada FBiH – Za tri aerodroma u FBiH ukupno devet miliona KM →


Trampov apel Pekingu za nepropusnu granicu sa Sjevernom Korejom\nAmerički predsjednik Donald Tramp pozvao je Kinu da nastavi da bude "snažna i čvrsta" u odnosima sa Sjevernom Korejom i pozdravio odluku o smanjenju trgovinskog deficita između Kine i SAD.\n"Kina mora i dalje da bude čvrsta i snažna na granici sa Sjevernom Korejom dok ne bude postignut dogovor. Granica je postala porozna u posljednje vrijeme i sve više toga prolazi. Želim da Sjeverna Koreja bude veoma uspješna, ali tek nakon potpisivanja", napisao je Tramp na Tviteru.\nTramp je, takođe, pomenuo pitanje trgovinskog balansa u vezi sa trgovinskim sporom sa Kinom.\n"Kina je pristala da kupi ogromnu količinu dodatnih poljoprivrednih proizvoda - to bi za naše farmere bilo najbolje što bi moglo da se dogodi tokom posljednjih godina", rekao je Tramp.\nSjeverna Koreja je ranije potvrdila namjeru da razmontira nuklearni test poligon Pungje Ri, uprkos protivljenju u vezi sa vojnim manevrima SAD i Južne Koreje, što je dovelo do suspenzije pregovora dvije Koreje.\nProšle sedmice, Vašington je bio domaćin konsultacija američke i kineske trgovinske delegacije. Dvije zemlje usvojile su saopštenje u kojem su najavile efikasne mjere smanjenja trgovinskog deficita, kao i znatnog povećanja izvoza američke robe i usluga u Kinu.


Nova organizacija javnog linijskog prijevoza putnika u uslovima opasnosti od širenja koronavirusa - IlijašNet\nPočetna/BiH/Nova organizacija javnog linijskog prijevoza putnika u uslovima opasnosti od širenja koronavirusa\nNova organizacija javnog linijskog prijevoza putnika u uslovima opasnosti od širenja koronavirusa\nRedakcija11. Septembra 2020.\nZa potrebe nastavka normalizacije organiziranja javnog linijskog prijevoza putnika na području Kantona Sarajevo, uz poštivanje svih higijensko-epidemioloških mjera u okolnostima opasnosti od širenja koronavirusa, formirana je Radna grupa sačinjena od predstavnika prijevoznika i Ministarstva saobraćaja KS koja je kreirala Instrukciju za organizovanje javnog linijskog prijevoza putnika na području KS.\nTakođer, Ministarstvo za obrazovanje, nauku i mlade KS predložilo je novi model organiziranja nastavnog procesa od 14. septembra ove godine.\nNovi model podrazumijeva povećan obim korištenja usluga javnog linijskog prijevoza putnika od strane učenika, čime se stvorila potreba za poboljšanim nivoom organiziranja javnog linijskog prijevoza u KS.\nNa osnovu današnjeg zaključaka Radne grupe donesena Instrukcija definirala je:\n– Rad javnog linijskog prijevoza putnika koji će se organizirati postupno u fazama, u skladu sa epidemiološkom slikom;\n– Na bazi podataka o broju prevezenih putnika, kao i iskazanom interesu korisnika usluga, Ministarstvo saobraćaja KS će u saradnji sa prijevoznicima nastaviti proces normalizacije u javnom linijskom prijevozu putnika.\nUzevši u obzir preporuke Zavoda za javno zdravstvo Federacije Bosne i Hercegovine po pitanju javnog linijskog prijevoza putnika, prijevoznici GRAS i Centrotrans će uskladiti redove vožnje sa stvarnim potrebama: u terminima odlaska i povratka učenika, uzimajući u obzir da prva smjena započinje u 09:00, a druga smjena u 13:30 sati.\nAtletski klub Ilijaš: Uspješan nastup i pet osvojenih medalja u Čitluku ( FOTO)\nMOSTAR: Protest roditelja: Djeci je mjesto u školi, nećemo online nastavu\nDanas oblačno s lokalnim pljuskovima\nObavještenje iz GRAS-a: Evo do kada važe mjesečne karte\nKrizni štab MZ KS: Znatno povoljnija epidemiološka situacija u Kantonu Sarajevo\nPreliminarna lista kandidata HDZ-a za Općinsko vijeće Ilijaš\nPočela rekonstrukcija 100 metara puta u Mjesnoj zajednici Luka


18-10-2021 21:35 Srbija Društvo\nBudući predavači i istoričari sa niškog Filozofskog fakulteta i Saveza studenata ove obrazovne ustanove podsećaju da nastava utiče na formiranje istorijske svesti, koja je suštinski bitna za društvenu i nacionalnu svest mladih kod nas.\nŠkola (Foto: Pixabay)\nPodstaknuti pisanjem „Politike” o peticiji akademika LJubodraga Dimića i šest nastavnika kojom se traži hitno ukidanje reformisanih programa nastave istorije u gimnazijama i srednjim stručnim školama, oglasili su se i studenti departmana za istoriju Filozofskog fakulteta Univerziteta u Nišu. Pridružilo im se predsedništvo Saveza studenata Filozofskog fakulteta, na čelu s predsednikom Stefanom Nikolićem. U saopštenju koje su dostavili našoj redakciji oni ističu da kao studenti istorije, budući profesionalni istoričari i predavači u prosvetnom sistemu žele javno da izraze duboko nezadovoljstvo pomenutom reformom, njenom strukturom i sadržajem, kao i načinom na koji je ona doneta.\nNiški studenti nastavu istorije smatraju najznačajnijim i nezamenljivim činiocem formiranja istorijske svesti, koja je suštinski bitna za društvenu i nacionalnu svest mladih u zemlji. Ističu da plan i program nastave istorije ne može da se donosi bez ozbiljno pripremljene, temeljne i sveobuhvatne javne diskusije koja bi uključila sve kvalifikovane i kredibilne činioce. Naglašavaju da je to kod aktuelne reforme izostalo. Kažu da se javnosti jedino predočavaju pojedinačna, sasvim netransparentna i nerelevantna istraživanja u obliku anketa, koja pritom dopiru do ograničenog broja građana.\nStudenti istorije upozoravaju da su struktura i sadržaj same reforme štetni po kvalitet nastavnog procesa. Razloge za ovakvu tvrdnju pronalaze u više činjenica formulisanih u šest tačaka. U prvoj odmah primećuju da nije dobro što reformisani plan i program olako i štetno odbacuje višedecenijsko iskustvo primene hronološko-tematskog principa nastave istorije, zamenjujući ga isključivo tematskim. Kažu da je to uvođenje nečeg potpuno novog, neproverenog i nepredvidivog.\n„Pod dva” studenti kritikuju tematski princip zbog svoje zahtevnosti, opštosti, haotične razbacanosti sadržaja smatraju neadekvatnim rešenjem koje se ne primenjuje ni u istorijskoj nastavi na visokoškolskim ustanovama jer onima koji tek saznaju ne može da pruži jasnu i potpuno razumljivu sliku uzročno-posledične povezanosti događaja.\nTreća zamerka studenata istorije je struktura sadržaja novoobjavljenih udžbenika, prema novom planu i programu, i više je, kažu, nego nedosledna logičnom redosledu istorijskog procesa. Objašnjenje ministarstva da je nastavnicima data sloboda izbora redosleda tema je, ističu, neadekvatno jer se onda zaista postavlja pitanje da li je opravdano objavljivati nove udžbenike. Takođe, postavljaju i pitanje kako će se neiskusni srednjoškolci, sa slabo razvijenim metodama učenja, snaći u svemu tome.\nAko je reformom data potpuna sloboda nastavnicima da izaberu kojim će redosledom predavati lekcije, studenti onda postavljaju pitanje ujednačenosti kvaliteta nastave istorije na nivou čitave države. Prebacivanje dela gradiva iz trećeg razreda gimnazije društveno-jezičkog smera u drugi razred i iz sedmog razreda osnovne škole u šesti umnogome šteti kvalitetu obrade gradiva ranije određenog za te razrede. Smatraju da se time znatno skraćuje fond časova namenjenih za obradu izuzetno značajnog srednjovekovnog opšteg, ali i nacionalnog istorijskog perioda, što će nepovoljno uticati na ishod, to jest đačko znanje.\nStudentima smeta i poprilično smanjivanje fonda časova obavezne nastave istorije u srednjim stručnim školama i kažu da je izlišno i govoriti kakva se šteta nanosi njihovim učenicima. Naročito, kažu, imajući u vidu tendencije da im se obavezna nastava istorije smanji na jednu školsku godinu ili čak svede na izborni predmet, što praktično znači njeno ukidanje u tim školama.\nNiški studenti smatraju da sadašnji plan i program srednjoškolske istorije ne rešava postojeće probleme, već ih produbljuje i nameće nove, nerešive. Kažu da su vođeni samo jednim ciljem, da se reforma nastave istorije osmisli opsežnim, temeljnim i transparentnim javnim dijalogom na koji pozivaju sve one koji su deo istorijskog naučnoobrazovnog procesa, poput samih nastavnika u školama.\n– Javno pozivamo i ostale studente istorije državnih univerziteta u Beogradu, Novom Sadu i Prištini, na kojima je, takođe, podjednaka odgovornost, kao i breme budućnosti, da nam se sa osećajem građanske slobode pridruže i svesrdno pomognu u granicama svojih mogućnosti. Da se naši zajednički napori mnogostruko umnože zarad boljitka naše profesije i napretka čitavog društva, kog nema bez visokokvalitetne istorijske svesti njegovih građana, za koju ćemo biti odgovorni i mi – apeluje više od 50 potpisanih akademaca na čelu s predsednikom Saveza studenata Filozofskog fakulteta u Nišu.\nPrilog o Oktobarskoj revoluciji možete da pogledate OVDE.\nBitka u kojoj je Živojin Mišić izveo taktiku za udžbenike\nOVAKO NAM UČE DECU: Srbija bez Kosmeta u udžbeniku za 6 razred (FOTO)


O nama – Teniski klub BANJICA\nTeniski klub Banjica osnovan je 1999. godine i nalazi se u okviru Sportsko rekreativnog centra Banjica. Otvoreni smo tokom cele godine i posedujemo devet terena sa kvalitetno urađenom i održavanom podlogom od šljake i jedan teren za mali tenis. Dva terena su pokrivena u svim sezonama (hala sa čvrstom konstrukcijom) a tokom zimske sezone četiri terena se koriste pod balonom.\nTeniski klub Banjica nalazi se u zelenilu sportskog centra čiju okolinu okružuje spomenik prirode Beograda – Banjička šuma koja se od septembra 2015. godine zove Bajfordova šuma.\nTokom višegodišnjeg rada, u Teniskom klubu Banjica, trenirali su i radili neki od naših najboljih tenisera i sportskih radnika. Ponosni smo na svoj doprinos razvoju tenisa u Srbiji i podršku svima koji su ovaj sport odabrali i zavoleli a u kome je neprekidan rad jedini put ka rezultatu.\nJednako smo ponosni na kontinuitet koji okuplja mnoge ljubitelje sporta i rekreacije koji u Teniskom klubu Banjica aktivno treniraju i provode svoje dragoceno slobodno vreme.\nU ambijentu koji ispunjava sve zahteve dobrih uslova za bavljenje sportom i rekreativnim sportskim aktivnostima spremni smo da ugostimo sve nove posetioce i ljubitelje tenisa.\nPosedujemo odvojen objekat sa svlačionicama, masažom, sobom za odmor kao i servis opreme.\nIstorija tenisa na našim prostorima ne zaostaje mnogo za počecima tenisa u svetu, čak štaviše, samo nekoliko godina kako je nova pomodna igra sa reketima zaokupila pažnju dvorova Engleske, Francuske i Austrougarske, a prvi reketi već su stigli na Balkan.\nAustrougarski oficiri i engleski industrijalci počeli su da igraju tenis na prostorima Balkana početkom 80-tih godina XIX veka, a ostaje zabeleženo i na fotografijama da je gradić Priboj na reci Lim dobio prvi teniski teren, u okviru vojne kasarne austrougarske vojske, koja je tada boravila u ovom delu jugozapadne teritorije carevine štiteći granicu prema Turskoj.\nNedugo zatim tereni za novu igru niču kao pečurke, sasvim prirodno na Paliću već 1878. godine, jer je blizina Beča i Budimpešte uticala da sve što je novo najpre stigne u krajeve koji su geografski bliži prestonici Austrougarske. Te, pomenute 1878. godine održana su i prva nadmetanja, takmičenje pod nazivom Segedinski vinogradi, i pored tenisa sportisti su se nadmetali u mačevanju, jahanju, trčanju i rvanju.\nVeliko interesovanje za ovaj sport, naročito posle završetka Prvog svetskog rata, nametnuo je potrebu da se osnuje jedno vrhovno telo koje će okupiti sve klubove i sekcije na jedno mesto i organizovati jake turnire i takmičenja širom zemlje. Osnivačka skupština održana je 27. avgusta 1922. godine u Zagrebu, u kafani Zlatna kruna u Gajevoj ulici, broj 12. Za sedište JUGOSLOVENSKOG TENISKOG SAVEZA odabran je Zagreb, tada najjači centar tenisa u Jugoslaviji.\nVeć 1926. godine Savez je prijavio reprezentaciju za igranje u Dejvis kupu, pa istorija beleži da je Jugoslavija svoj prvi meč igrala u maju 1927. godine protiv Indije u Zagrebu. Naši prvi Dejvis kup igrači Đorđe Dunđerski (Novi Sad) i Ivan Balaš (Bečkerek / danas Zrenjanin) izgubili su singl mečeve prvog dana, zatim i dubl, pa je ekipa Indije predala trećeg dana oba meča jer nisu imala takmičarski karakter, kako bi njihova delegacija stigla do Đenove na vreme da se ukrca na brod i otputuje u Delhi.\nIako ekipa bez velikog iskustva, Jugoslavija je u periodu od 1936 – 1948 imala pet igranja u finalu Dejvis kupa, a 1939. godine u finalu je nadigrana Nemačka (!!!) 3:2. Ova pobeda odjeknula je kao svetska senzacija ser u to vreme igrači našeg renomiranog protivnika bili su apsolutni favoriti.\nKuriozitet je da je samo nekoliko meseci kasnije Nemačka okupirala Poljsku i započela Drugi svetski rat, pa je Dejvis kup takmičenje prekinuto sve do 1946. godine. Praktično, u odsustvu takmičenja, ostalo je zabeleženo u istoriji da je Jugoslavija formalno 6 godina bila ne svrgnuti šampion Dejvis kupa.\nBurna je istorija našeg tenisa od 1946. godine do danas. Bez obzira na političko-geografske podele i brojne promene sistema, od Federativne narodne republike do Socijalizma, zatim građanskog rata i razdvajanja, prvo na SR Jugoslaviju, potom na Srbiju i Crnu Goru, do današnjih dana kada je Srbija posebna celina, tenis je izdržao sve turbulencije i rezultati nisu izostali.\nU periodu od 2007. do 2014. godine Srbija je postala velesila u svakom pogledu. Čak četiri igrača u seniorskoj konkurenciji je stiglo do pozicije broj 1 u svetu (Novak Đoković, Ana Ivanović, Jelena Janković, Nenad Zimonjić), a ekipno se Dejvis kup reprezentacija popela na pobedničko postolje 2010. godine pobedom protiv Francuske u finalu. Dve godine kasnije ženska ekipa stigla je do titule vicešampiona, pa je time zaokružen jedan period za koji se sa pravom smatra da je najveći u istoriji tenisa na našim prostorima.


Čirgić: Od danas do rezultata testa na koronavirus preko portala ezdravlje.me - Vijesti | Radio Televizija Budva - Budva Crna Gora\nFond za zdravstveno osiguranje danas pokreće novi elektronski servis Covid-19, namijenjen osiguranicima testiranim na prisustvo novog korona virusa, a putem kojeg će oni moći da dobiju informacije o rezultatima testa.\n“FZO je shodno najavama nastavio sa digitalizacijom zdravstvenog sistema i razvojem e-servisa za potrebe svojih osiguranika. Od srijede 29. jula, biće dostupan novi elektronski servis Covid-19, namijenjen osiguranicima testiranim na prisustvo novog koronavirusa, a u svrhu dobijanja povratne informacije o rezultatima testiranja”, kazao je direktor Fonda Sead Čirgić.\nKako je objasnio, svi osiguranici Fonda za zdravstveno osiguranje biće u prilici da putem jedinstvene platforme eZdravlje, preko portala e zdravlje.me i mobilnih aplikacija, samostalno izvrše uvid u rezultate urađenih analiza, to jeste rezultate testova na novi Covid-19 virus.\n“Takođe, na servisu će biti dostupni svi rezultati od početka testiranja na prisustvo virusa. Podaci o rezultatima testiranja u Integralni informacioni sistem zdravstva preuzimaju se elektronski i po automatizmu iz baze podataka Instituta za javno zdravlje Crne Gore, i dostupni su građanima odmah nakon dobijanja rezultata u laboratorijama ove ustanove”, navodi Čirgić.\nZahvaljujući strukturi i apsolutnoj integralnosti zdrvatsvenog informacionog sistema kojim Fond rukovodi, a shodno zahtjevima struke, informacije o rezultatima testiranja na korona virus biće dostupne i izabranim doktorima na primarnom nivou.\n“Na taj način kroz elektronski model najave pacijenta, izabrani ljekari putem informacionog sistema biće blagovremeno upozoreni na prisustvo virusa, prije prijema pacijenta u samu ambulantu, što omogućava dodatne mjere opreza, odnosno kvalitetniju preventivu i veći stepen zaštite zdravlja ljekara i medicinskog osoblja”, kazao je Čirgić.\nPodsjetimo, uslov za korišćenje servisa, odnosno za pristup portalu eZdravlje je Pin kod koji možete elektronskim putem dobiti od kuće, i broj zdravstvene knjižice.\n“Još jednom apelujemo na osiguranike Fonda da u svakoj situaciji pristupa zdravstvenom sistemu radi ostvarivanja prava iz zdravstvenog osiguranja, kada je to moguće, radi lične, ali i sigurnosti medicinskog osoblja koriste eservise FZO, odnosno platformu eZdravlje.me”, poručio je Čirgić.


Šta je mHealth i kako može da nam pomogne u pandemiji virusa korona? - eKlinika\nNove mobilne tehnologije mogle bi da olakašaju borbu protiv koronavirusa Foto: Shutterstock\nDa li ste primetili da u vašem smartfonu već postoje aplikacije koje mogu da prate vaše zdravlje? Unapređenje takvih aplikacija može da bude veliki napredak za zdravstveni sistem.\nKao rezultat jednog međunarodnog panela u časopisu IEEE Open Journal of Engineering in Medicine and Biology objavljena je analiza koja se bavi budućnošću novih mobilnih tehnologija u lečenju pacijenata obolelih od Covida 19.\nStudija objavljena početkom avgusta (koja je usledila nakon panela na kom je učestvovalo više od 60 naučnika iz mnogih zemalja) imala je za cilj da se sagledaju pojedini aspekti razvoja digitalnih tehnologija koji bi mogli biti primenjeni u slučaju nove pandemije. Veoma osetljivi senzori, digitalne baze podataka, mobilni sistemi praćenja zaraženih – sve su to alati koji se u medicini već uveliko koriste. Uz pomoć dodataka i specijalnih aplikacija, mHealth grana tehnologije se sve brže razvija.\nAsistent na Fakultetu za informatiku i kompjuterske tehnologi Univerziteta Masačusets u Amherstu, Sanhun Ivan Li koji je bio jedan od učesnika panela i studije je izjavio:\n“Pažljivo smo istražili da li uz pomoć tehnologija može da se ‘vrši monitoring’ brojnih realnih indikatora i simptoma kovida 19 i da li je za tako nešto potrebno bilo kakvo odobrenje ili potvrda od zdravstvenih vlasti ”.\nOpisujući bi izgledao takav sistem, Li kaže: “Uzeli smo u obzir jednostavno rukovanje i lako integrisanje sa elektronskim sistemom bolnica. Onda smo identifikovali 12 tehnoloških sredstava koje bi mogle potencijalno da se koriste prilikom praćenja pacijenata i medicinskih radnika“.\nPaolo Bonato iz Spaulding rehabilitacione bolnice u Bostonu dodaje: “Bolje podatke i lakše praćenje koje možemo da dobijemo korišćenjem mHealth može da pomogne stručnjacima iz oblasti zdravstva da spoznaju obuhvat i proširenost virusa, i što je najvažije, nadamo se da će pomoći mnogim ljudima da dobiju što ranije potrebnu zdravstvenu negu“.\nOčekivanja od savremenih tehnologija u narednom periodu su velika. Udruživanje stučnjaka različitih profesija može da bude veoma korisno za dalju borbu protiv novog koronavirusa.


Novogodišnji paketići za djecu u Dnevnom centru – Portal Podgorica\nNovogodišnji paketići za…\nNovogodišnji paketići za djecu u Dnevnom centru\nSekretar sekretarijata za socijalno staranje Glavnog grada Ivan Terzić i predstavnici Centra za prava djeteta Crne Gore uručili su novogodišnje paketiće JU Dnevni centar za djecu i omladinu sa smetnjama i teškoćama u razvoju u Podgorici, a na inicijativu djece koja su korisnici različitih programa u Centru organizovao je novogodišnje ukrašavanje dvorišnog prostora ove javne ustanove.\nAkcija u zajednici je realizovana kroz projekat Centar za podršku djeci i porodici koji je podržan kroz IPA II zajednički program za Crnu Goru i EU, a odnosi se na zapošljavanje, obrazovanje i socijalnu zaštitu koji se sprovodi posredstvom Direktorata za finasiranje i ugovaranje EU pomoći i Direkcije za programiranje i implementaciju EU fondova Ministarstva finansija i socijalnog staranja.\n“Djeca su kroz ovu akciju pokazala posebnu senzibilnost i posvećenost vršnjacima, pokazala su da je ovo vrijeme darivanja, prijateljstva i jednakosti. Potrudili su se da djeca Dnevnog centra uživaju u novogodišnjim kreacijama koju su za njih pripremili sa posebnom pažnjom i ljubavlju”, navode iz PG Biroa.\nAkcija je realizovana u skladu sa propisanim epidemiološkim mjerama, te je izostalo zajedničko druženje djece iz Centra za prava djeteta sa djecom JU Dnevni centar za djecu i omladinu sa smetnjama i teškoćama u razvoju-Podgorica.\nTags: Dnevni centarglavni gradpodgorica


Monpelje: Festival žive arhitekture u istorijskim dvorištima - 42 magazin\nKomunikacija između čoveka i okruženja važna je za ravnotežu duha i živog i neživog, za osećanje da živo pripada okruženju neživog koje je ipak živo. Zato se mladim arhitektama iz cele Evrope u Monpeljeu svake godine pruža šansa da delima kažu kako oni razmišljaju o razvoju urbanog okruženja na Festivalu žive arhitekture.\nI stvarno, vrlo je živo\nFestival des Architectures Vives održava se u avgustu svake godine u Monpeljeu, u Francuskoj. U okviru programa dvorišta privatnih hotela u tom gradu otvaraju svoja vrata za hostovanje raznih privremenih instalacija, izložbi i događaja. Stavljajući u fokus projekte mladih arhitekata i urbanista, događaj nastoji da inicira arhitektonsku debatu i razvoj okruženja u postojećem urbanom kontekstu.\nIzdanje festivala 2017. ima 12 instalacija mladih arhitekata iz cele Evrope, a sve su živopisne i neobične. Nagrada žirija pripala je instalaciji Paper Cloud napravljenoj od 2.000 listova papira bez korišćenja lepka, a iza nje stoje autori Kazuya Katagiri, Luis Lopez Resendez i Marco Budéus i Studio 3A. Instalacija Immersion od crvenih balona Lucije Pluchino i Rakel Martinez Duran Puente dobila je nagradu publike.\nFestival des Architectures Vives nastoji da inicira arhitektonsku debatu i razvoj okruženja u postojećem urbanom kontekstu\nPosebno je zanimljiva instalacija La Madeleine, živopisna struktura osmišljena da oživi uspomene iz detinjstva.\nSve strukture su vredne pažnje, a ovo je prilika da zavirite u istorijska dvorišta Monpeljea i pogledate svih 12 instalacija.


Saopštenje za medije - Nezavisna kulturna scena Srbije\nAsocijacija Nezavisna kulturna scena Srbije (NKSS) sa žaljenjem konstatuje drastično i hronično odsustvo svesti političkih stranaka o važnosti kulture u društvu, koje se pokazalo i u seriji javnih debata „A kultura?” koje smo organizovali u jeku predizborne kampanje širom Srbije. Ne mireći se sa poražavajućim odnosom politike prema kulturi, a posebno prema nezavisnoj kulturnoj sceni, nastavićemo da postavljamo pitanje o mestu kulture u Srbiji u 21. veku sve dok i sami političari ne shvate da je ona jedna od najvažnijih motornih snaga u razvoju svakog društva.\nOd budućih, novoizabranih vlasti na svim nivoima tražićemo odgovore kako na strateška pitanja kulturne politike, tako i na pitanja koja su od posebne važnosti za nezavisnu kulturnu scenu. Stoga pokrećemo i dve nove kampanje – za javne prostore i borbu protiv diskriminacije i socijalnog isključivanja.\nNedostatak prostora za rad i realizaciju programa jedan je od ključnih problema nezavisne kulture u Srbiji, bez čije se obimne i intenzivne umetničke produkcije ne može zamisliti kulturni život u zemlji, ali i razvoj regionalne i međunarodne saradnje. Asocijacija NKSS stoga će se u narednom periodu intenzivno baviti odnosom javnog prostora i kulture, odnosno prostora za rad svojih članica – kroz seriju javnih razgovora širom Srbije, uz intenzivan rad na sistematskom rešavanju tog gorućeg problema.\nAsocijacija NKSS pokreće i kampanju za borbu protiv diskriminacije i socijalnog isključivanja kao deo programskih aktivnosti i logičan nastavak dugogodišnjeg angažovanja za društvo jednakosti i različitosti. Savremena umetnost i kultura neretko su i jedini kanali kroz koje se glasno progovara o diskriminaciji i socijalnom isključivanju, problemima savremenog društva koji su posebno zaoštreni u Srbiji razaranjem opšteg sistema vrednosti tokom ratnih 90-ih, procesom tranzicije i posledicama globalne finansijske krize, a zapostavljeni su u masovnim medijima i skrajnuti u političkim agendama i vlasti i opozicije, a time i nedovoljno vidljivi najširoj javnosti.\nPokretanjem kampanja za javne prostore i za borbu protiv diskriminacije i socijalne isključivosti, započinjemo sinergično delovanje koje će omogućiti veću vidljivost našim pojedinačnim nastojanjima, a pozivamo i širu društvenu zajednicu da nam se priključi u ovoj misiji.\nViše o aktivnostima Asocijacije NKSS, kao i o javnim debatama „A kultura?”, održanim u Beogradu, Nišu, Kragujevcu, Zrenjaninu, Vranju, Požegi i Pirotu, moguće je naći na www.nezavisnakultura.net


Makronovoj stranci ogromna većina u drugom krugu parlamenatrnih izbora - Bizlife.rs\nMakronovoj stranci ogromna većina u drugom krugu parlamenatrnih izbora\n06:57 Pariz, 19/06/2017\nFoto: Beta / Philippe Wojazer Pool via AP\nNovi francuski predsednik Emanuel Makron osvojio je ogromnu većinu u drugom krugu parlamentarnih izbora, eliminišući tradicionalne stranke, levicu i desnicu, i sada ima odrešene ruke da sprovede ranije obećane reforme, mada je izbore obeležio i mali odziv birača, ocenila je večeras agencija Frans pres.\nPobeda mlade stranke osnovane 6. aprila 2016. godine u senci je malog odziva birača od oko 56 odsto.\nAnalitičari objašnjavaju taj fenomen već ranijom najavom da je zagarantovana pobeda Makronove stranke a i umorom Francuza koji od oktobra izlaze na izbore, prvo stranačke izbore levice i desnice za kandidate za predsedničke izbore, potom su bila dva kruga predsedničkih izbora i na kraju dva kruga parlamentarnih.\nPrema izlaznim anketama, desničarski Republikanci su osvojili između 97 i 130 mesta, socijalisti između 27 i 49 poslanika, a esktremno desničarski Nacionalni front od četiri do osam poslanika, navele su ankete.\nOkruženje Nacionalnog fronta navelo je da je predsednica stranke Marin Le Pen, inače poraženi kandidat na predsedničkim izborima, pobedila u svom okrugu na severu Francuske.\nRadikalna levica i komunisti dobili su između deset i 30 mesta, dok je 15 mesta minimun za formiranje poslaničkog kluba u parlamentu.\nIzbori su održani pod jakim merama bezbednosti i u celoj zemlji je kao na prethodnim izborima bilo raspoređeno oko 50.000 policajaca i žandarma.\nJedan “rez” pokazao ranjivost svetskog interneta\nSKANDAL U BRUSU: Jutkinoj sekretarici otkaz i pretnje


Goran Svilanović: Najnoviji događaji u odnosima sa susedima posledica nervoze vlasti\nPredsednik Srbije Boris Tadić smatra da se moraju doneti i sprovesti u delo ključne ekonomske, političke i bezbednosne odluke kako bi se premostio jaz koji nas deli od razvijenih i srednje razvijenih evropskih nacija. Oko članstva u Evropskoj uniji, kaže Tadić, u zemlji je praktično postignut konsenzus i otvorenog osporavanja evropske opcije gotovo da i nema. Ali političari u Srbiji treba otvoreno da kažu građanima da na putu do Evrope sve zemlje bivšeg socijalističkog bloka moraju da pristupe evroatlantskim integracijama, ističe predsednik Tadić i dodaje da se evropska vrata ne otvaraju bez učešća u vojnim i bezbednosnim strukturama zapadnog sveta.\nMeđutim, bivši šef diplomatije i predsedavajući prvog stola Pakta za stabilnost jugoistočne Evrope Goran Svilanović kaže da su najnoviji događaji u odnosima sa susedima posledica nervoze vlasti pred pregovore o statusu Kosova i sa Crnom Gorom o budućnosti državne zajednice i pogrešnih procena da Srbija može da otvori sve te probleme a da nema odgovore na njih. Kao ključni uslov za početak pregovora o pristupanju Evropskoj uniji postavljeno je hapšenje i izručenje Haškom tribunalu generala Ratka Mladića.\nMinistar za ljudska i manjinska prava Srbije i Crne Gore Rasim Ljajić izjavio je da se obruč oko Radovana Karadžića i Ratka Mladića steže i da bi se oni mogli naći pred Haškim tribunalom do kraja godine. U provere mogućih lokacija na kojima se Mladić nalazi uključene su, rekao je ministar Ljajić, i određene bezbednosne strukture iz međunarodne zajednice i sve bezbednosne službe Srbije i Crne Gore.


POTPISAN VEOMA VAŽAN I VRIJEDAN UGOVOR ZA OSI\nPredsjednik Udruženja paraplegičara i oboljelih od dječije paralize (UPODP) općine Doboj Jug Edib Skulić je u Federalnom ministarstvu rada i socijalne politike u Sarajevu potpisao veoma važan i vrijedan Ugovor za osobe sa invaliditetom. Ukupna vrijednost ugovora je 24.787,00 KM.\nPored velikog broja realizovanih projekata ovih dana sprovode se planirane aktivnosti na implementaciji još jednog veoma značajnog projekta za ovu populaciju ljudi kao i za lokalnu zajednicu.\nNaime radi se o projektu pod nazivom „Poboljšanje standarda života osoba sa invaliditetom i finansijska podrška rada udruženja“ kojeg finansira Federalno ministarstva rada i socijalne politike iz dijela prihoda ostvarenih u Proračunu FBiH po osnovu naknada za priređivanje igara na sreću, a odnosi se na nabavku ogreva za zimu (drva i uglja) za osobe sa invaliditetom-članove Udruženja i poboljšanje rada Udruženja kroz finansijsku podršku.\nU Udruženju ne kriju zadovoljstvo što su se i pored velikog broja podnešenih projekata (238) našli među 49 odobrenih projekata koji su zadovoljili sve kriterije postavljene od strane Federalnog ministarstva rada i socijalne politike. Već su počele pripremne aktivnosti na ovom projektu. Takođe se intezivno obavljaju razgovori sa članovima Udruženja i prave spiskovi potencijalnih dobitnika drva i uglja, a radi se i na izradi Upita za ponude koji će biti poslati na određene adrese potencijalnih dobavljača i u narednim danima čim sredstva budu uplaćena i operativna pristupiće se konkretnim realizacijama planiranih aktivnosti po ovom projektu.


Sve više posla za domaće freelancere | PC Press\nSve više posla za domaće freelancere\n12. mart 2013. 15. mart 2017. Jovana Milićević\nElance, platforma za rad putem interneta, zainteresovana je da proširi svoj posao i omogući talentima u Srbiji da zarade novac kao “freelanceri”, navodi se u zvaničnom saopštenju.\n„Freelancing doživljava globalnu ekspanziju, a da Srbija prati ovaj trend i poseduje izraziti potencijal, pokazuju podaci iz 2012. godine, gde je u poređenju sa 2011. zabeležen porast broja freelancera od 60%”, kaže Kjetil Olsen, potpredsednik Elancea za Evropski region.\n”Prema podacima o zaradama iz ove oblasti, Srbija je na 12. mestu na svetu, a 5. u Evropi, sa prosekom radnog sata od 19.5 dolara. Oni najčešće rade sa klijentima iz Sjedinjenih Američkih Država, Australije i Velike Britanije.”\nUpitnik koji je Elance postavio svojim freelancerima pokazuje da je 77 posto srpskih freelancera samoinicijativno počelo da se bavi ovim poslom, a 44 posto njih reklo je da im ovaj vid poslovanja obezbeđuje primarni izvor prihoda. Tri četvrtine srpskih freelancera smatra da su zadovoljniji kada rade ovaj posao u poređenju sa drugim načinima rada.\nKada je reč o kvalitetu rada srpskih freelancera, njima je u 2012. godini bilo dodeljeno 4,789 poslova, što predstavlja porast od 70% u poređenju sa 2011. godinom. Zabeležen je i porast zarada od 60 posto u 2012. godini u odnosu na 2011. Najviša primanja imaju programeri i IT stručnjaci sa prosečnom zaradom od 21.7 dolar na sat, a prate ih grafički dizajneri sa 20.1 dolarom na sat.\n“Na našoj platformi je registrovano više od 2,3 miliona freelancera , ali voleli bismo da dobijemo još novih iz Srbije”, kaže gospodin Olsen.\n“Naš plan je da privučemo još više talenata koji žele da postanu uspešni onlajn frilenseri, da angažujemo naše kadrove koji će širom Srbije držati treninge mladim frilenserima, kako bi oni mogli da ostvare uspeh na Elance platformi, ali i da organizujemo radionice i edukativne kurseve gde bi se međusobno razmenjivala iskustva. Elance će uz podršku lokalnih interesnih grupa i zajednica raditi na tome da se poveća svest o onlajn frilensingu kao i da se srpski talenti što bolje upoznaju sa radom putem interneta. “\nSrpski freelanceri su u periodu od 2007. do 2012. godine zaradili 5,46 miliona dolara. Srbija je uspela da pretekne zemlje kao što su Australija i Nemačka.\nTagovi: Elance, freelance, internet poslovanje, onlajn\n← Korisnici iPhonea više gledaju video?\niMac: Na granici mogućeg →


Vojni sindikat Srbije: Krivične prijave protiv N.N lica! - Glas Zaječara\nHome Društvo Vojni sindikat Srbije: Krivične prijave protiv N.N lica!\nVojni sindikat Srbije: Krivične prijave protiv N.N lica!\nPovodom „nakaradnog performansa“ kojim su na „najgori mogući način“ prikazana obeležja institucije u koju srpski narod ima najviše poverenja, oglasio se Vojni sindkat Srbije sa objavom koju prenosimo u celosti.\nFoto: Vojni sindikat Srbije\n„Na televiziji sa nacionalnom frekvencijom, bili smo svedoci izvrgavanju ruglu uniforme slavne srpske vojske i njenih simbola. Učesnici ovog nakaradnog performansa na najgori mogući način prikazali su obeležja institucije u koju srpski narod ima najviše poverenja.\nU moralne vrednosti učesnika „Farme“ i sličnih rijalitija ne bismo da ulazimo, mada smo unazad nekoliko godina upoznati sa njihovim bliskim kontaktima sa podzemljem i prostitucijom, i sad smo doživeli da naše vojnike upoređuju upravo sa takvima. Ovaj presedan duboko zadire u odgovornost onih iz Vojske Srbije, koji su promiskuitetnim licima omogućili da dobiju vojne uniforme sa sve zvaničnim oznakama Vojske Srbije.\nUpravni odbor Vojnog sindikata Srbije podneće krivičnu prijavu protiv N. N. lica i ujedno pozivamo Vojnu policiju i nadležnog javnog tužioca da preduzmu sve zakonske mere po članu 329. Krivičnog zakonika kojim je propisano kao krivično delo „neovlašćeno nošenje znaka vojnog lica“ i kojim je zaprećena kazna do tri godine zatvora. Takođe, zakonom o Vojsci Srbije članom 23. zabranjeno je isticanje i nošenje simbola i obeležja VS na način kojim bi se narušio ugled vojske.\nNačin na koji se u ovom rijaliti programu nosi vojna uniforma nikako ne imponuje pripadnicima Vojske Srbije a verujemo ni generalima koje ovde porede sa izvesnim Mikijem i zato u ovom slučaju onaj ko je omogućio ovakvim zloupotrebu uniforme Vojske Srbije mora da bude pozvan na odgovornost. Pozivamo RRA da preduzmu mere da se sa brukanjem Vojske Srbije odmah prekine.“\nPrethodni tekstRegionalna futsal liga „Istok“: Nerešeno u Aleksincu!\nNaredni tekstZelena patrola na delu: Žedni pored vode!


21-07-2018 17:01 Svet Planeta\nZamenik načelnika uprave Narodne milicije LNR Mihail Filiponenko je saopštio da se kod sela Aleksandrovka u rejonu Stanice Luganske nalazi NATO jedinica.\nVojnik (Foto: RIA)\n"Utvrdili smo da u blizini sela Aleksandrovke u rejonu Stanice Luganske u šumi postoji baza u kojoj se nalazi dobro tehnički opremljena NATO jedinica za izviđanje", rekao je Filiponenko na pres konferenciji.\nPrema njegovim rečima, zapadni NATO instruktori obučavaju ukrajinske snage u stvarnim uslovima borbe i koriste položaje ekstremističkih bataljona i Oružanih snaga Ukrajine kao objekte uslovnog neprijatelja.\n"Istovremeno, takva dejstva se koriste za optuživanje Narodne milicije da krši "hlebno primirje" ", rekao je Filiponenko.\nOn je rekao da sistematski učešće vojnih instruktora NATO-a od strane Kijeva otežava proces mirnog rešavanja situacije.\nFiliponenko je dodao da se pored naselja Svetlodarsk nalazi i vod vojnih plaćenika iz baltičkih zemalja i istočne Evrope.\nDa li će Katar kupiti ruski raketni sistem S 400, više o tome OVDE.\nKijev započeo široki napad na Donbas\nNema „zlatnog doba Srbije“ sa SNS-om na vlasti\nU STRAHU SU VELIKE OČI: Da li u lopti koju je Putin poklonio Trampu postoji špijunski uređaj?


Reagovanje OO SNS na saopštenje Povereništva Narodne stranke "Narod je najvažniji"\nPovodom saopštenja Povereništva Narodne stranke G. Milanovac, pod naslovom NAROD JE NAJVAŽNIJI objavljenog na našem portalu 11. maja, našoj redakciji iz OO SNS ustiglo je reagovanje na pomenuto saopštenje koje prenosimo u celosti.\nObaveštavamo „neobaveštene“, takozvanu Narodnu stranku u Gornjem Milanovcu (bivšu Demokratsku stranku Srbije), da se politika jedne stranke ne može zasnivati na potpunom odsustvu poštenja, na halucinacijama, fantaziranju i bekstvu od stvarnosti, ukoliko ta stranka ima bilo kakve ozbiljne ambicije da funkcioniše u realnom svetu.\nPodsećamo Povereništvo Narodne stranke Gornji Milanovac da su problemi koje sada rešava vlast Srpske napredne stranke, nastali upravo kada ste bili Demokratska stranka Srbije i kada ste vršili vlast u Gornjem Milanovcu. Probleme niste rešavali zbog toga što ste bili ili „neobavešteni“ ili ste bili preokupirani privatizacijama u kojima je bez posla ostalo nekoliko hiljada naših sugrađana, baš tih za koje se sada naprasno „borite“. Verujemo da vam je „borba“ za narod teška, naporna, a pre svega iskrena iz fotelja državnih preduzeća i ustanova sa primanjima o kojima taj isti narod može samo da sanja.\nBorili ste se i tada kada ste iz ove opštine otišli jureći za što većim funkcijama sa kojih ste upropastili sve čega ste se dotakli. Šta uradiste sa najvećim proizvođačem lekova u Srbiji?\nKada smo kod lekova, obaveštavamo vas da su dugovi Apotekarske ustanove Gornji Milanovac dostigli 60 miliona dinara, nastajali u vreme vaše vlasti, a da ništa niste preduzeli da to zaustavite. Pretpostavljamo da i za to niste bili „obavešteni“, ali ste se sada naprasno setili Beršića, Leušića, Ločevaca, Pranjana, Boljkovaca, Vraćevšnice, Brđana, Ljutovnice i žitelja tih sela.\nSrpska napredna stranka je rešila problem Apotekarske ustanove Gornji Milanovac, ali ostaje problem kada ćete vi o tome biti „obavešteni“, a očigledno je da će to potrajati.\nPoručujemo politikantima koji se samo bave sejanjem mržnje, podvalama i lažima da će Srpska napredna stranka sa koalicionim partnerima jednako raditi i brinuti se o svakom delu naše lepe opštine, za sve pristojne, vredne, kreativne i poštene građane koji nam zbog postignutih rezultata i daju ogromnu podršku na izborima.\nOO SNS GORNjI MILANOVAC


SNS uklonio transparent sa lokacije nekadašnjeg logora na Starom sajmištu, ali odbor ostao | Insajder\nUklonjen je transparent Srpske napredne stranke koji je prethodnih dana bio na Spasićevom paviljonu na Starom sajmištu, na lokaciji koncentracionog logora iz Drugog svetskog rata, što je prethodnih dana izazvalo kritike aktivista za ljudska prava. Međutim, iako je transparent uklonjen kancelarije odbora SNS-a su ostale na istom mestu.\nFoto: BIRN / Mesni odbor SNS-a na Starom sajmištu\nU mesnom odboru SNS-a kažu da nema ništa sporno da njihove kancelarije ostanu na tom mestu kada se ima u vidu da je to baraka napravljena 20 godina nakon Drugog svetskog rata, prenosi N1.\nMinistar za rad, socijalna i boračka pitanja Zoran Đorđević, koji je okviru kompleksa prisustvovao obeležavanju Medjunarodnog dana sećanja na žrtve holokausta, rekao je za N1 da danas nije primereno komentarisati te stvari ali da je najbolji odgovor to što je "tabla skinuta".\nVučić: Ako je neko pogrešio izvinićemo se\nPredsednik Srpske napredne stranke (SNS) Aleksandar Vučić danas je povodom medijskih navoda da je ta stranka otvorila kancelariju na lokaciji nekadašnjeg logora Staro sajmište izjavio da ne zna o čemu se radi, dodajući da će se izviniti ako je neko "bilo šta pogrešio".\nUpitan u Davosu za komentar o naslovnoj strani lista Danas koji je objavio fotografiju stranačkih obeležja SNS u Starom sajmištu, Vučić je rekao da ne zna o čemu se radi, da nije video.\n"Ako je bilo ko bilo šta pogrešio mi ćemo se izviniti", rekao je Vučić.\nNa Starom sajmištu tokom Drugog svetskog rata bio je koncentracioni logor, najpre za Jevreje, a posle za komuniste, partizane i antifašiste. Oko 10.000 Srba, 7.000 Jevreja i najmanje 60 Roma umrlo je na Starom Sajmištu 1941. i 1942. godine. Logor su vodili pripadnici odreda SS Vafen, međutim, za hapšenje Jevreja bila je zadužena srpska policija.\nŽrtvama je 1995. podignut spomenik u blizini, ali ništa nije učinjeno da bi se ova lokacija očuvala kao mesto stradanja tokom nacističke okupacije. Objekti su korišćeni za razne namene, kao prostor za umetnike, ali i kao restoran i teretana, piše portal Balkan Insajt.\nIzvor: Balkan Insajt, N1


OŠ Sveti Sava - Beograd - Vračar - Svetosavska priredba 2018.\nPrilikom organizovanja priredbi trudimo se da uvek u potpunosti zaokupimo pažnju naših gostiju, nastavnika i učenika. Ove godine, čini se, bili smo sasvim uspešni.\nSvetosavsku svečanu priredbu, 27. januara 2018. godine, nakon obreda lomljenja kolača i poučne besede sveštenika, otvorili su učenici izvodeći „Himnu Svetom Savi“. Direktor škole, Mihajlo Rakonjac, pozdravio je prisutne i čestitao školsku slavu.\nProgram je obuhvatao nekoliko tačaka, u čijoj realizaciji su učestvovali nastavnici: nastavnik muzičke kulture mr Biljana Bulović Marić, nastavnici srpskog jezika – mr Maja Anđelković Šeguljev, Ana Stojanović, Dragana Janjić i nastavnik ruskog jezika Natalija Lončar.\nMuzički deo priredbe organizovala je mr Biljana Bulović Marić. Učenici su otpevali nekoliko pesama: „Na Svetoga Savu“, „Rastku Svetom Savi recimo hvala“, „Mala svetosavska molitva“, „Sveti Sava na Golgoti“, „Ovo je Srbija“ i „To je bila školska slava“. Prilikom izvođenja pesme „Mala svetsavska molitva“ čuli smo i učenicu Taru Laban, koja je nastupila kao solista, čime je ova pesma dobila posebnu notu.\nO značaju Svetog Save kao državotvorca, biografa, diplomate i učitelja govorila je učenica Katarina Pajić VI-2 u literarnom radu „Sveti Sava svome rodu“, čiji je autor učenica Vanja Jović VII-1. Time nas je iznova vratila na Svetog Savu kao centralnu ličnost naše kulture i istorije.\nNa priredbi smo imali priliku da uživamo i u pesmi „Sveti Sava“ Vojislava Ilića koju je predstavila Ana Macura V-3, osećajući pritom iskrenu i čistu želju Svetog Save za odlaskom u duhovni život.\nVeliku pažnju gledalaca zaokupili su učenici VII-2 koji su izveli kratku predstavu „Uzmi sve što Bog ti pruža“: Anđela Stevović u ulozi pripovedača, Luka Obradović i Đorđe Milić u ulozi monaha i Mihailo Matović u ulozi Rastka Nemanjića. Učenici su se potrudili da nam verodostojno prikažu iskušenja na koja je nailazio mladi Rastko, ali i da nam dokažu kako je njegov odabir ipak sreća duše, a ne sreća tela.\nU ime srpsko-ruskih veza, to jest u znak sećanja na ruskog monaha koji je Rastka Nemanjića uputio u manastir Pantelejmon, učenica Katarina Necić V-1 je otpevala rusku narodnu pesmu i svojim umilnim glasom osvojila veliku pažnju publike.\nSvetosavska priredba završena je mišlju o ljubavi: učenica Nina Lemić VII-3 izgovorila je „Prvu poslanicu apostola Pavla Korinćanima“, podsećajući nas na tri najvažnija načela: nadu, veru i nadasve ljubav.\nZahvaljujemo svim nastavnicima i učenicima koji su učestvovali u organizovanju školske slave, a do iduće godine ostajmo sa porukama koje nam Sveti Sava šalje: humanost, razumevanje, pravednost prema sebi i drugima.


Nakon izbora u Srbiji na kojima je jaku većinu osvojila jedna politička stranka koja je uvek govorila da joj je prioritet pristupanje Evropskoj uniji (EU), očekujem da se sa reči pređe na dela, izjavio je Vladimir Bilčik, izvestilac Evropskog parlamenta za Srbiju, u utorak na otvaranju manifestacije Beogradska NATO nedelja.\nU obraćanju posredstvom video linka, Bilčik je kazao da pristupanje EU vidi kao projekat čitavog društva.\n„Prustupanje Evropskoj uniji nije izbor koji se donosi na dan ili dva. To je više kao brak. To je brak koji je komplikovan i teško je izaći, kao što vidimo u slučaju Bregzita i izlaska Velike Britanije iz EU. To je na neki način doživotni izbor i trebalo bi ga tako posmatrati, kao strateški cilj“, rekao je Bilčik.\nOn je ocenio da političari iz celog političkog spektra na Zapadnom Balkanu i u Srbiji često dovode u pitanje Evropsku uniju i njene akcije.\n„Očekujem da se u zemlji koja želi da se pridruži Evropskoj uniji vodi borba oko toga kako to najbolje uraditi, umesto borbe protiv evropskih političara koji se ovde trude da taj cilj bude postignut“, rekao je Bilčik.\nViše od 50 posto građana za pristupanje EU\nNa otvaranju događaja, prenošenom uživo na internetu, predstavljeni su rezultati istraživanja koje je sproveo Centar za slobodne izbore i demokratiju (CeSID) o stavovima građana Srbije prema članstvu u Evropskoj uniji i NATO. Prema tim podacima, 51 posto građana podržava evropski put Srbije, 31 posto je ispitanika je protiv, dok 18 procenata ispitanika kaže da ne bi izašlo na referendum o ulasku Srbije u EU.\n„To je stabilna podrška evropskim integracijama i to je u datim kompleksnim okolnostima veoma dobar podatak, zato što nema padova koje smo imali pre nekoliko godina, kada je taj procenat iznosio 45 posto“, objasnio je na predstavljanju izveštaja Bojan Klačar, izvršni direktor CeSID-a.\nOn je dodao da su stavovi građana o članstvu u NATO identični kao i prethodne dve godine, koliko CeSID sprovodi istraživanje, te da devet posto ispitanika podržava pristupanje Srbije Alijansi, dok je 72 posto protiv, dok ostali ne bi glasali na takvom referendumu.\n'Brojevi dobri, ima još posla'\nKomentarišući ove rezultate, izvestilac Evropskog parlamenta za Srbiju Vladimir Bilčik rekao je da „su brojevi dobri, ali da ima još mnogo posla“.\n„Ključni zadatak je na elitama u Srbiji. Posedovanje agende Evropske unije mora biti nešto što je prirodno i za javnost i za političke elite. Tako da mislim da je ovo dobra i jaka baza, ali ima još mnogo posla“, rekao je Bilčik.\nPrema njegovim rečima, prošla decenija je bila „izgubljena decenija“ u pogledu političke pažnje i jasne privrženosti EU regionu Zapadnog Balkana.\n„Znam da ljudi oklevaju da veruju Evropskoj uniji i NATO. EU je prethodnih godina uradila mnogo toga da pokaže da je ozbiljna kada je reč o politici proširenja. Vrata NATO su takođe otvorena. Najbolji dokaz je prijem Severne Makedonije“, rekao je evroparlamentarac.\nSrbija je do sada otvorila 18 od ukupno 35 poglavlja u pregovorima sa EU, a preliminarno su zatvorena dva poglavlja. Prethodne godine otvorena su dva poglavlja – 9 koje se tiče finansijskih usluga i 4 koje se odnosi na slobodu kretanja kapitala. U prvih sedam meseci 2020. godine nije otvoreno niti jedno poglavlje.\nEU može pomoći dijalogu u Crnoj Gori\nU osvrtu na neuspešni sastanak između predstavnika Vlade Crne Gore i Srpske pravoslavne crkve (SPC) u toj zemlji o izmenama Zakona o slobodi veroispovesti, Vladimir Bilčik je rekao da je dijalog jedino rešenje te da je EU spremna da pomogne.\n„Postoji mnogo evropskih institucija koje pažljivo prate ovaj proces. Kao što smo rešili veliki broj teških pitanja iz prošlosti, nakon vekova ratovanja, mislim da je to moguće i na Zapadnom Balkanu. Ali mora postojati interesovanje za rešavanje ovih problema i dolasku do kompromisa. Ovo je igra u kojoj svi moraju da dobiju nešto, a da zauzvrat odustanu od nečega“, rekao je Bilčik.\nPodsetimo, dvodnevni sastanak ekspertskih timova Vlade Crne Gore i SPC završen je u utorak bez konkretnih pomaka, jer su predstavnici Srpske pravoslavne crkve odbili da registruju mitropoliju SPC u Crnoj Gori.\nTenzije u Crnoj Gori podignute su krajem prošle godine, nakon što je tamošnji parlament usvojio Zakon o slobodi veroispovesti, koji je za SPC sporan zbog člana koji propisuje "da će svi vjerski objekti koji predstavljaju kulturnu baštinu, a bili su imovina države Crne Gore pre gubitka njene nezavisnosti 1918. godine i koji kasnije nisu na odgovarajući pravni način prešli u svojinu neke verske zajednice, biti prepoznati kao državna imovina".\nOsma Beogradska NATO nedelja, koju organizuje Centar za evroatlantske studije (CEAS), nastavlja se u sredu, kada će biti održano više debatnih panela koji će zbog pandemije virusa korona biti prenošeni uživo na platformi YouTube.


Drobnjak (ni)je zadužio Čačane - Istinomer\nDrobnjak (ni)je zadužio Čačane\nPredsednik Gradskog odbora DS Čačak o mogućnosti da direktor JP Putevi Srbije bude počasni građanin. (Ozonpress, 23. 11. 2011. godine)\nAkter: Dmitar Popović\n„DS razmišlja da Zorana Drobnjaka, direktora JP Putevi Srbije, predloži za počasnog građanina grada Čačka.“\nDodela najvećeg gradskog priznanja, Decembarske nagrade grada Čačka, uvek je izazivala veliku polemiku između predstavnika vlasti i opozicije u gradu na Moravi. Tako predstavnici opozicije (DS, LDP, URS, GG ZA Čačak) iz godine u godinu kritikuju vlast da priznanja dodeljuje bez jasnog kriterijuma, da je dobijaju iz čisto političkih razloga ljudi koji nisu ni sa čim zadužili Čačane i da je time sama nagrada prilično obesmišljena.\nSa druge strane predstavnici vlasti koju čine Nova Srbija, SPS i DSS ostaju čvrsto na svojim pozicijama da se nagrada dodeljuje na osnovu adekvatno obrazloženih predloga i da to svako može da učini. Burno je bilo ove godine kada je nagradu dobio ambasador Rusije Aleksandar Konuzin, ali i prošle kada je priznanje dodeljeno direktoru JP Putevi Srbije Zoranu Drobnjaku. Tada su predstavnici Demokratske stranke oštro kritikovali predlog da se direktoru jednog javnog preduzeća dodeli nagrada jer on ne troši svoj novac već sredstva svih građana Srbije. Tada je Dmitar Popović za skupštinskom govornicom upozorio da nagradu dobijaju preduzeća koja troše novac a ne ona koja ih pune.\n„Koalicija SPO-DS neće glasati za predlog da decembarsku nagradu dobije direktor Zoran Drobnjak. Smatram da je ova nagrada prilično devalvirana jer mi nisu poznate neke posebne zasluge predloženog kandidata s obzirom da direktor deli sredstva na osnovu odluka upravnog odbora JP ‘Putevi Srbije’ a ne iz svog džepa. Mišljenja sam da u Čačku ima dosta privrednika koji zaslužuju ovu nagradu, rekao je Slobodan Vujadinović iz odborničke grupe DS-SPO.“ zapisnik sa 41. sednice Skupštine grada Čačka, 15. 12. 2010. godine\nOve godine su, međutim, demokrate promenile priču. Na konferenciji za novinare održanoj krajem novembra 2011. moglo se čuti da DS razmišlja da direktora Puteva Srbije predloži za počasnog građanina Čačka.\n„Zoran Drobnjak, direktor JP Putevi Srbije, ovom gradu je doneo preko pola mijarde dinara i to za za prave stvari. To je završetak mosta preko Morave, rekonstrukcija ulice Dragiše Mišovića, Vojvode Stepe, Knićaninove ulice, izgradnju mosta u ulici Danice Marković, rekonstrukciju ulice Kneza Miloša, centar grada… Zbog toga DS razmišlja da Drobnjaka predloži za počasnog građanina grada Čačka.“ predsednik Gradskog odbora DS-a Dmitar Popović, Ozonpress, 23. 11. 2011. godine\nZa samo godinu dana Dmitar Popović je tako potpuno promenio mišljenje o Zoranu Drobnjaku, o tome koliko je zadužio Čačane i da li zaslužuje priznanje. Zbog toga Istinomer predsednika GO DS-a ocenjuje nedoslednim.\nPutevi Srbije Čačak direktori gradnja priznanja


Iz pojedinačne konkurencije ispali Ana Ivanović, Novak Đoković i Janko Tipsarević, dok se Nenad Zimonjić u paru sa Leanderom Paesom plasirao u drugo kolo dublova\nIdila srpskog tenisa na ovogodišnjem Vimbldonu završena je u trećem kolu: Ana Ivanović, Janko Tipsarević i Novak Đoković doživeli su neuspehe, što znači da je Srbija i Crna Gora, posle svojevrsne seče teniskih knezova, ostala bez predstavnika u pojedinačnoj konkurenciji.\nPosle neverovatnog poraza Jelene Janković, velike nade nacije u daleke domete ženskog dela srpske ekspedicije na ovogodišnjem Vimbldonu definitivno su ugašene neuspehom Ane Ivanović u duelu sa Meri Pirs.\nI dok je Jelena sopstvenom krivicom završila nastup na trećem Gren slemu u sezoni, Ana u meču sa francuskom veterankom nije ni došla u priliku da izbori plasman u osminu finala. Naša najtalentovanija teniserka nije toliko loše igrala koliko je nedavno vaskrsla Meri Pirs nastavila sa odličnom formom posle nedavno završenog Rolan Garosa na kojem je dogurala do finala. Iskusna 30-godišnjakinja lako je dobila prvi set (6:1), a pravi otpor naše teniserke usledio je u nastavku. Ipak, jedan brejk i pre svega odličan servis Meri Pirs (75 odsto uspešnosti prvog servisa i samo šest neiznuđenih grešaka) bili su prevelika prepreka za Anu, kojoj je pobeda u ovom duelu (pošto je Žastin Enan-Erden, najveći favorit u Aninom delu kostura već ispala) otvarala put do same završnice turnira.\nNovak Đoković pružio je žestok otpor Sebastijanu Grožanu (devetom nosiocu), ali je posle velike borbe ipak izgubio rezultatom 3:1 (7:5, 6:4, 5:7, 6:4). Naš teniser je u svom šestom uzastopnom meču na Vimbldonu (pre prvog kola prošao tri runde kvalifikacija) vodio ravnopravnu bitku sa iskusnijim Francuzom, ali je 18-godišnji Beograđanin pre svega sopstvenim greškama (39 neiznuđenih grešaka naspram 16 Grožana) prokockao šansu da plasmanom u osminu finala postigne veliki uspeh u kratkoj profesionalnoj karijeri.\nJanko Tipsarević nije ni namučio Tomasa Svensona, Šveđanin je slavio ubedljivim rezultatom 6:2, 6:3, 6:1. Iako je glatko izgubio od 12. nosioca, našem najbolje rangiranom teniseru plasman u treće kolo verovatno će doneti mesto u prvih sto na novoj ATP listi.\nJedina svetla tačka crne subote bio je uspeh Nenada Zimonjića. On i Leander Paes konačno su odigrali meč prvog kola u kojem su savladali Lukasa Arnolda iz Argentine i Daniela Braćialija iz Italije rezultatom 3:1 (7:6, 6:7, 6:3, 6:3). Srpsko-indijski dubl najzad je završio više puta odlagani i prekidani duel, a u drugoj rundi protivnici petih nosilaca biće američki dubl Lič/Perot.


Na današnjoj sjednici Narodne skupštine Republike Srpske se odlučuje po hitnom postupku o usvajanju zoning plana za riječno ostrvo Stara Ada na Vrbasu, čime se ovaj projekat poslanicima predstavlja kao projekat od javnog interesa. Naime, riječ je o planu koji se donosi za područja posebne…\n14 Apr 2016 Posted by czzs in Saopštenja no comments\nProtestni izlet protiv hidroelektrane Medna\nNe odustajemo od Sane! Povodom Dana planete Zemlje koji se obilježava 22. aprila Koalicija za Sanu organizuje šestu godinu zaredom protestni izlet na izvorima Sane koji će se održati u subotu, 23.4.2016. godine. Koalicija ovim izletom apeluje da se izvori Sane trebaju očuvati, uprkos početoj…\n13 Apr 2016 Posted by czzs in Saopštenja, Vijesti no comments\nDanas su u muzičkom paviljonu parka Petar Kočić, predstavnici Inicijative građana Rekreativna zona Banjaluke predstavili dosadašnje realizovane aktivnosti, te najavili nove za ovu godinu. Tokom pres konferencije, prisutne medije su upoznali sa svim detaljima budućih koraka te pozvali sve zainteresovane građane da se uključe u…\n22 Mar 2016 Posted by czzs in Saopštenja no comments\nZbog hidroelektrane Medna gubitak od jedan milion KM\nNa Svjetski dan voda, 22. mart, Koalicija za Sanu apeluje da je izgradnja hidroelektrane Medna poguban projekat za ljude i prirodu. Koalicija za Sanu koju čine 23 udruženja zajedno sa Opštinom Ribnik već godinama pokušava da spriječi izgradnju hidroelektrane Medna na rijeci Sani. Uprkos mnogim…\n21 Mar 2016 Posted by czzs in Saopštenja, Vijesti no comments\nCentar za životnu sredinu je predstavio publikaciju, kratki film i fotografije pod nazivom ’’Nacionalni park Sutjeska – mrtvi kapital ili laboratorija u prirodi’’, koji predstavljaju rezultate naučnog istraživanja kanjona rijeka Sutjeska i Hrčavka, realizovanog ovog ljeta. Iva Miljević, Centar za životnu sredinu: „Glavni cilj istraživanja…\n28 Dec 2015 Posted by czzs in Saopštenja, Vijesti no comments


Radinović novo pojačanje Bačke\nNaslovna Sport Fudbal Radinović novo pojačanje Bačke\nBAČKA PALANKA: U smiraj prelaznog roka, Bačka je angažovala još jedno pojačanje! Reč je o Uglješi Radinoviću (1993.) igraču sredine terena koji je pre dolaska u Bačku nastupao za Željezničar iz Sarajeva gde je bio jedan od nosilaca igre.\nInače, Uglješa Radinović je počeo u školi fudbala Olimpik iz Novog Sada gde je prve fudbalske korake naučio od svog oca Maneta Radinovića koji je bio vrhunski igrač i koji je bio i trener Bačke sa kojom je imao dosta uspeha.\nRadinović se već priključio treninzima Bačke. Šef struke Plavih Zvezdan Milošević pomno prati svaki korak nove akvizicije Bačke, a za Radinovića kaže da su dobili pravo pojačanje, igrača koji ima odlične ofanzivne i defanzivne karakteristike, te da će Uglješa mnogo značiti njegovoj ekipi u borbi za bodove kroz takmičenje u Super ligi.\nUglješi želimo puno sreće i uspeha u dresu Bačke i nadamo se da ćemo zajedno uspeti da ostvarimo zartani cilj.\nPrethodni tekstPlastenici kao dopuna budžeta\nSledeći tekstHumanitarna likovna kolonija\nBačkoj sledi gostovanje u Loznici\nMićanović sprečio iznenađenje na”Vavi” (VIDEO)


Dodeljene nagrade za najbolje likovne radove\n– Posted on децембар 10, 2020Posted in: Aktuelno, Društvo, Sremska Mitrovica\nU mašinskoj bazi JKP „Komunalije“ u Sremskoj Mitrovici, autorima najboljih likovnih radova u okviru konkursa „Umetnost zaštite životne sredine” uručene su nagrade. Projekat je sproveo „Eko-projekt tim” sa mitrovačkim “Komunalijama” a uz podršku Gradske uprave za kulturu, sport i omladinu. Tema konkursa bila je održavanje čistoće i reciklaža, a prvo mesto odsvojila je Tea Mitrović, učenica Osnovne škole „Boško Palkovljević Pinki” iz Sremske Mitrovice.\nKonkurs je bio raspisan za sve učenike osnovnih škola sa teritorije Grada. Prvobitno, broj radova nije bio ograničen, međutim, zbog epidemiološke situacije, sve škole su mogle da šalju po dva rada i to najbolje radove učenika od prvog do petog i učenika od petog do osmog razreda. Od 18 finalista čiji su radovi stigli na adresu “Komunalija” proglašeni su pobednički kojima će biti brendirana još dva kamiona ovog preduzeća. Drugo mesto osvojila je Nikolina Kovač, Iz OŠ „Triva Vitasović Lebarnik” Laćarak, dok je treće mesto osvojila Dragana Sušić iz OŠ „Branko Radičević” Kuzmin.\nSpecijalne nagrade osvojile su Anastazija Kolauti IZ SOŠO „Radivoj Popović” Sremska Mitrovica i Malena Almažan iz OŠ „Triva Vitasović Lebarnik” Laćarak. Iz “Komunalija” ističu da će i u narednom periodu nastaviti da organizuju slične akcije.


Agent 47 putuje u Bangkok u četvrtoj Hitman epizodi - PLAY!\nAgent 47 putuje u Bangkok u četvrtoj Hitman epizodi\nPosle kraće pauze, Agentovo putovanje po egzotičnim lokacijama se nastavlja ovog meseca u četvrtoj (od sedam) epizoda novog Hitmana.\nAget 47 ovoga puta ide na Tajland, odnosno u Bangkok gde će biti na tragu frontmena jednog fiktivnog benda i njegovog advokata. Nova velika lokacija po kojoj ćete izvršavati svoju misiju je hotel na reci Chao Phraya. Najava epizode ovoga puta dolazi u vidu muzičkog spota, a ako je suditi po dosadašnjim epizodama – očekuje nas veliko ”igralište” sa pregršt sporednih zadataka.\nČetvrta Hitman epizoda izlazi 16. avgusta i biće deo sezonske propusnice, odnosno moći ćete da je nabavite odvojeno po ceni od 8 evra.


SIPA u Srebrenici pretresa kuće ljudi koji vode SDP i to zbog prevara na lokalnim izborima - Zvornicki.ba\nPrema informacijama Faktora, jedna ekipa pretresa kancelariju u zgradi Općine Srebrenica koju koristi Bego Bektić, druga se nalazi u selu Gostilje gdje vrše pretres kuće Muamera Sandžića, a treća u Vladovićima gdje živi Enver Hamzić.\nBektić je predsjednik SDP-a Srebrenica, i bio je nosilac liste ove stranke na netom završenim izborima, a na listi je bio i Hamzić.\nOni su osumnjičeni da su ukrali identitet više osoba bošnjačke nacionalnosti koje su potom fiktivno prijavili u Srbiji za glasanje putem pošte.\nPo nalogu Tužilaštva BiH, pripadnici SIPA-e od jutros vrše pretrese na četiri lokacije u Tuzlanskom kantonu i na području Srebrenice, a iz Tužilaštva su saopštili:\n– Aktivnosti se odnose na osobe osumnjičene za nezakonite radnje u vezi izbornog procesa 2020. godine. Po nalogu tužilaca Tužilaštva BiH, policijski djelatnici SIPA-e, vrše pretrese na nekoliko lokacija na području Tuzle i Srebrenice – potvrdio je za Faktor portparol Tužilaštva BiH Boris Grubešić.\n– Nezakonitosti koje se istražuju odnose se za izborni proces iz 2020. godine i navode o manipulacijama i nezakonitostima oko prijava građana za glasanje iz inostranstva. U interesu rada na predmetu više informacija u ovom trenutku ne možemo davati – kazao je Grubešić.


U skupštinskoj proceduri: Šta donose novi Zakoni o odgoju i obrazovanju TK-a – TuzlaInfo.ba\nU skupštinskoj proceduri: Šta donose novi Zakoni o odgoju i obrazovanju TK-a\n28/08/2018 | 12:28\nVlada Tuzlanskog kantona danas je ponovno u skupštinsku proceduru uputila prijedloge Zakona o izmjenama i dopunama Zakona o osnovnom odgoju i obrazovanju i Zakona o izmjenama i dopunama Zakona o srednjem obrazovanju i odgoju.\nOve prijedloge zakona Vlada je već ranije upućivala Skuštini Tuzlanskog kantona na donošenje, ali ih je Vlada povukla na doradu. Podsjećamo, ovim zakonima otklanjene su mnoge nejasnoće i nedorečenosti i usklađeni postojeći zakoni sa činjenicom da je od 1.1.2018. godine počelo sa radom Ministarstvo obrazovanja i nauke, te da je u prethodnom periodu Grad Tuzla promjenio status i izvršeno usklađivanje sa odredbama Zakona o radu i kolektivnih ugovora.\nIzmjene obuhvaćene novim zakonima, a vezane za osnovno obrazovanje, su sufinansiranje prevoza učenika. Prema dokumentu, ovo pravo obuhvatit će učenike koji imaju prebivalište/boravište na udaljenosti većoj od dva kilometra od škole, umjesto dosadašnjih četiri kilometra. Zakon je dopunjen i odredbom kojom se obavezuju škole da neodložno obavijeste nadležnu inspekciju za obrazovanje i Centar za socijalni rad na području mjesta prebivališta ili boravišta učenika, ukoliko učenik tokom trajanja obaveznog obrazovanja neopravdano izostaje sa nastave.\nPoseban razlog za ugrađivanje predmetnog stava jeste i činjenica da pojedine škole, u dosadašnjoj praksi, nisu dovoljno brzo reagovale na pojavu „napuštanja škole”. Ostale odredbe tiču se organa upravljanja i rukovođenja školom te prava i obaveza iz radnog odnosa zaposlenika škole.\nKada je u pitanju prijedlog Zakona o izmjenama i dopunama Zakona o srednjem obrazovanju i odgoju novina je uvođenje novog tipa gimnazije „gimnazija informacionih tehnologija”.\nTakođer su dorađene, u korist samih učenika, odredbe kojima se reguliše prelazak učenika iz jednog obrazovnog programa u drugi te stvorena mogućnost za stipendiranje učenika srednjih škola za deficitarna zanimanja, kao jedna od mjera i aktivnosti koja za cilj ima podsticanje učenika za upis na ona zanimanja koja su potrebna tržištu rada.\nŠto se pak ostalih odredbi tiče radi se o istim odredbama koje tretira i Zakon o izmjenama i dopunama Zakona o osnovnom odgoju i obrazovanju, odnosno odredbama kojima se uređuju organi upravljanja i rukovođenja školom te prava i obaveze iz radnog odnosa zaposlenika škole – saopšteno je.